title: Gustaf Möller

text: Vuosina 1986–1992 Möller toimi Toijalan tuomiokunnan kihlakunnantuomarina. Tuona aikana Möller tuli tunnetuksi tavastaan noudattaa vasta myöhemmin vuonna 1994 voimaan tulleen siviiliasioiden oikeudenkäynnin uudistuksen menetelmiä. Möller osallistui myös aktiivisesti oikeudenkäyntiuudistuksesta käytyyn keskusteluun.


title: Gustaf Möller

text: Möller nimitettiin korkeimman oikeuden jäseneksi 1. huhtikuuta 1992.


title: Gustaf Möller

text: Möller on eräs tunnetuimmista suomalaisista välimiesoikeudenkäyntien jäsenistä ja merkittävä välimiesmenettelyn asiantuntija. Hän on toiminut Keskuskauppakamarin välityslautakunnan jäsenenä ja puheenjohtajana vuodesta 1990.


title: Gustaf Möller

text: Möllerin isä Carl Gustaf Möller toimi oikeuskanslerina 1950–1955.


title: Gustaf Möller

text: Suomen Lakimiesliitto on myöntänyt hänelle K. J. Ståhlberg -mitalin.


title: Malachi Ritscher

text: Malachi Ritscher (13. tammikuuta 1954 – 3. marraskuuta 2006) oli muusikko, äänitysteknikko, ihmisoikeusaktivisti ja Irakin sodan vastustaja.


title: Malachi Ritscher

text: Ritscher tuli tunnetuksi tehtyään polttoitsemurhan Chicagon keskustassa perjantai-aamuruuhka-aikaan marraskuun kolmantena päivänä 2006 neljä päivää ennen Yhdysvaltain kongressiedustajien vaaleja.


title: Malachi Ritscher

text: Hänen hiiltyneiden jäännöstensä vierestä löytyi tyhjä bensiinikanisteri ja videokamera, jonka hän oli asettanut kuvaamaan tekonsa. Ritscher jätti myös viestin ja verkkosivuja, joilla hän perustelee tekonsa syitä. Ritscherin viestin mukaan hän päätti tehdä tekonsa protestoidakseen sotaa vastaan ja yleisemmin "maani [Yhdysvaltojen] aiheuttamaa tuhoa ja sekavuutta" vastaan.


title: Malachi Ritscher

text: Ritscherin itsemurha on yksi yhdeksästä tunnetusta vastalauseena tehdystä polttoitsemurhasta Yhdysvaltain historiassa, ja tiedotusvälineissä hänet on yhdistetty vietnamilaiseen buddhalaismunkkiin Thích Quảng Đức:iin.


title: Malachi Ritscher

text: Hänen tekonsa jäi aluksi huomaamatta valtamedioilta, mutta on lyhyessä ajassa synnyttänyt paljon keskustelua ja jopa hänelle omistettuja www-sivuja varsinkin yhdysvaltalaisen vasemmiston ja Irakin sodan vastustajien edustajien keskuudessa. Kansainvälisesti hänen tekonsa on herättänyt melko vähän huomiota poikkeuksena uutistoimisto AP:n artikkeli ja brittiläinen The Guardian -lehti.


title: Mandalavandalz

text: Mandalavandalz on suomalainen suomisaundi-tyylistä psytrancea tuottava projekti. Mandalavandalz on Texas Faggottissa vaikuttavan Tomo Tomatoeyesin (Tim Thick) sooloprojekti, jossa vierailee välillä myös Halluciano Powerotti (Pentti Slayer). Thick on toiminut aktiivisesti monissa muissakin projekteissa, joita ovat muun muassa Shiwa 2000, Flying Scorpions ja Tea Chairs.


title: Arrasin taistelu (1940)

text:
Arrasin taistelu oli liittoutuneiden vuonna 1940 suorittama vastahyökkäys Saksan joukkoja vastaan Pohjois-Ranskassa toisessa maailmansodassa. Ranskan valtauksen alkuvaiheessa Saksan joukot olivat onnistuneet murtamaan liittoutuneiden joukkojen puolustuksen ja työntämään heidän linjaansa taaksepäin merkittävästi.
Brittiläisen siirtoarmeijan joukot yrittivät hidastaa saksalaisten etenemistä. 20. toukokuuta 1940 saksalaiset oli piiritetty Arrasin kaupunkiin.


title: Arrasin taistelu (1940)

text: Brittiläisen siirtoarmeijan komentaja lordi Gort määräsi vastahyökkäyksen suoritettavaksi saksalaisia joukkoja vastaan, jotta heidän etenemistään saataisiin viivytettyä omien joukkojen pelastamiseksi. Taistelua johti kenraalimajuri Harold Franklyn ja se sai koodinimekseen "operaatio Frankforce". Franklynillä oli komennossaan kaksi divisioonaa ja 74 panssarivaunua. Hän sai lisäksi tuekseen 60 ranskalaista panssarivaunua. Brittien raskaat Matilda-panssarivaunut olivat hitaita, mutta raskaasti aseistettuja ja panssaroituja. Saksalaisten 3.7cm PaK 36/37 -panssarintorjuntatykkien ammukset eivät tehonneet Matildoihin ja saksalaiset kärsivät tappioita. Saksalaisten komentaja kenraalimajuri Erwin Rommel määräsi panssarinsa hyökkäykseen, mutta huomasi pian, etteivät saksalaisten panssarivaunujen Panzer II ja Panzer III tulitus läpäissyt Matildojen paksua panssaria.


title: Arrasin taistelu (1940)

text: Rommel määräsi muodostettavaksi puolustuslinjan, josta kaikki hänen divisioonansa 8,8 cm FlaK 18 -ilmatorjuntatykit ja 105 mm kenttätykit ampuisivat lähestyviä panssareita. Rommel onnistui pysäyttämään liittoutuneiden joukot ja aiheuttamaan heille tappioita. Tämän jälkeen Rommel aloitti onnistuneen vastahyökkäyksen Luftwaffen tuella.


title: Gram Parsons

text: Gram Parsons, oikealta nimeltään Ingram Cecil Connor III (5. marraskuuta 1946 Winter Heaven, Florida – 19. syyskuuta 1973 Joshua Tree, Kalifornia) oli yhdysvaltalainen laulaja, lauluntekijä, kitaristi ja pianisti. Yhtyeitä, joissa Parsons soitti, olivat The Shilos, The Byrds, The International Submarine Band ja The Flying Burrito Brothers. Gram Parsonsia pidetään country rockin yhtenä suurimmista edelläkävijöistä. Levyt "GP" ja "Grievous Angel" Parsons teki Emmylou Harrisin kanssa.


title: Gram Parsons

text: Parsons kuoli 26-vuotiaana morfiinin ja alkoholin yliannostukseen Joshua Treessa, Kaliforniassa.


title: The Covenant Progress

text: The Covenant Progress on ruotsalaisen Crimson Moonlight -yhtyeen esikoisalbumi, joka julkaistiin 2003. Tyyliltään albumin musiikki on modernia melodista black metalia. Yhtye oli juuri päässyt ruotsalaiselle Rivel Records -levy-yhtiölle. Albumi äänitettiin vuoden 2003 tammikuun ja helmikuun välisenä aikana sekä Carl Johan Grimmarkin Dream Factorylla että Studio Resoundissa, jossa Tomas Johansson toimi tuottajana sekä masteroi albumin Criteria Masteringissa.


title: The Covenant Progress

text: Albumi sai myönteisen vastaanoton mediassa ja sitä kehuttiin useimpia muita black metal -yhtyeitä taitavammasta soitosta mutta kritisoitiin puuduttavasta äänimaisemasta. "Eternal Emperor" on uudelleensovitettu versio edellisen ep:n kappaleesta. Viimeinen kappale "The Covenant" on kosketinsoitininstrumentaali. Albumin sanoitukset perustuvat John Bunyanin vuonna 1678 julkaistuun kirjaan "Kristityn vaellus", ja kansilehdessä on suoria lainauksia kirjasta.


title: Salakavala

text: Salakavala on suomalainen vuonna 2000 perustettu suomisaundi-tyylistä psytrancea tuottava kaksikko, johon kuuluvat Tommy Lauhiala ja Toni Sorsa. Aikaisemmin yhtyeeseen kuului myös Ville Ruoho, joka tuottaa yksin musiikkia nimellä Calamar Audio. Salakavalan esikoisalbumin "Fractal Fishing" julkaisi syyskuussa 2006 australialainen levy-yhtiö Faerie Dragon Records. Venäläinen Hippie Killer Productions julkaisi htyeen toisen albumin "Unusual Conditions" marraskuussa 2012.


title: Salakavala

text: Salakavala on julkaissut musiikkiaan internetissä usean vuoden ajan jo ennen ensialbuminsa julkaisua. Yhtye keikkailee aktiivisesti psytrance-tapahtumissa Suomessa ja ulkomailla.


title: FR F1 / F2

text: FR F1 ("Fusil à Répétition modèle F1") on ranskalainen pulttilukkoinen tarkkuuskivääri.


title: FR F1 / F2

text: Vuonna 1966 palveluskäyttöön otettu ja Manufacture d'Armes de Saint Etiennen (MAS) vuoteen 1980 asti valmistama FR F1 perustuu Ranskan armeijan MAS 36 -palveluskivääriin.


title: FR F1 / F2

text: FR F1 -kivääriä valmistettiin kolmena eri versiona:Kiväärissä on liekinsammutin, johon on yhdistetty tarkkuutta parantava "Manchon"-mekanismi jolla voi säätää piipun värähtelyä.


title: FR F1 / F2

text: Kiväärin tukki on varustettu erillisellä pistoolikahvalla ja aseen sivuille taittuvilla tukijaloilla. Siinä on säädettävä poskipakka ja tukin pituutta voi säätää irrotettavilla jatkopaloilla.


title: FR F1 / F2

text: Ranskan armeijan lisäksi FR F1:tä käyttävät Marokon, Mauritanian ja Tšadin armeijat.


title: FR F1 / F2

text: GIAT Industries / Nexter on valmistanut F1-mallin seuraajaa 7.62 x 51 mm NATO -kaliiperista FR F2:ta ("Fusil à Répétition modèle F2") vuodesta 1984. F2:n etutukki on synteettinen ja sen korkeussäädettävä haaratuki on tukin sijasta kiinnitetty aseen piipun juureen; kivääriä on valmistettu myös synteettisellä taittotukilla. Kiikaritähtäinmalli on F2:ssa joko 8 x suurentava APX L806 tai SCROME J8. F2:n piippu on päällystetty muovisella lämpöeristeellä, joka estää tähtäystä vaikeuttavaa piipun lämpösäteilyä.


title: FR F1 / F2

text: FR F2:sta on tehty myös puisella etutukilla varustettua vientiversioita FR-G1 ja -G2; niistä puuttuu piipun lämpöeriste.


title: Pihatähtimö

text: Pihatähtimö eli vesiheinä ("Stellaria media") on yksivuotinen, pienikukkainen kohokkikasvien heimoon kuuluva kasvi. Laji on hyvin laajalle levinnyt maailmanlaajuisesti.


title: Pihatähtimö

text: Suomessa yleisellä lajilla on noin 50 kansankielistä nimeä, muun muassa vesiheinä, arho, kanannokkima ja linnunruoho.


title: Pihatähtimö

text: Yksivuotinen ja usein myös talvehtiva pihatähtimö kasvaa 10–30 cm korkeaksi muodostaen mattomaisina kasvustoja. Se on rento tai koheneva, varsi on toispuoleisesti karvainen. Vaaleanvihreät lehdet kasvavat pareittain vastakkain. Kaljut lehdet ovat yleensä ruodillisia lukuun ottamatta ylimpiä lehtiä. Lehtilapa on puikea. Kukinto on kaksihaarainen viuhko, joka joskus on muuntunut yksikukkaiseksi. Valkoiset, hieman tähtimäiset kukat ovat selväperäisiä. Verhiö ja teriö ovat viisilehtisiä. Valkoiset terälehdet ovat 2–3 mm pitkiä ja jakautuneet lähes tyveen asti kahdeksi liuskaksi. Terälehdet ovat enintään verholehden pituisia tai saattavat joskus puuttua kokonaan. Emiö on kolmilehtinen, heteitä on tavallisesti 3–7 kappaletta. Pihatähtimön kukinta-aika on pitkä, Suomessa se ulottuu toukokuusta lokakuuhun. Tämän vuoksi laji kukkii samaan aikaan kun siinä on myös kypsiä siemeninä. Hedelmä on 4–6,4 mm pitkä, munamainen kota, joka aukeaa kuusiliuskaisesti. Itsepölytteisenä lajina pihatähtimö tuottaa runsaasti siemeniä huonoissakin kasvuolosuhteissa.


title: Pihatähtimö

text: Pihatähtimö muistuttaa suuresti lehtoarho ("Moehringia trinervia"), jonka erottaa parhaiten pihatähtimöstä kolmisuonisten lehtien perusteella. Laji muistuttaa myös melko paljon kookkaampia lehtotähtimöä ("Stellaria nemorum") ja vataa ("Myosoton aquaticum").


title: Pihatähtimö

text: Pihatähtimö on kosmopoliittinen laji, joka on ihmisen mukana levinnyt erittäin laajalle maapallolla. Sitä kasvaa muun muassa koko Euroopassa, Keski-Siperiassa, Keski-, Etelä- ja Itä-Aasiassa ja monin paikoin Oseaniassa. Laji kasvaa myös Pohjois-Afrikassa ja monin paikoin Keski- ja Etelä-Afrikassa. Pihatähtimö on levinnyt suurimpaan osaan Pohjois-Amerikkaan ja moniin paikkoihin Etelä-Amerikassa. Laji karttaa vain kaikkein arktisimpia seutuja sekä kuivimpia alueita. Pihatähtimöä onkin sanottu maailman yleisimmäksi kukkakasviksi, jota tavataan Tulimaasta Grönlantiin ja Huippuvuorille ja merenpinnan tasosta miltei viiden kilometrin korkeuteen Himalajalla.


title: Pihatähtimö

text: Suomessa pihatähtimö on Etelä-Suomen rannikolla ja Pohjois-Lapissa alkuperäislaji, muualla maassa muinaistulokas. Lajia tavataan koko Suomessa, jossa se on paikoin erittäin yleinen Keski-Lappia myöten.


title: Pihatähtimö

text: Pihatähtimö on tyypillinen ihmisen muokkaaman kulttuuriympäristön laji. Se viihtyy kausikosteilla, avoimilla mutta varjoisilla kasvupaikoilla. Pihatähtimöä tapaa muun muassa viljely- ja joutomailla, pihoilla, kaduilla, tienvierillä, rehevissä metsissä, rannoilla ja varjokallioilla. Lajia tavataan myös merenrannoilla ja merensaariston lintuluodoilla. Näiden kasvupaikkojen yksilöt kuuluvat usein eri rotuun kuin kulttuuriympäristöissä kasvavat yksilöt.


title: Pihatähtimö

text: Pihatähtimöä on käytetty ihmisravinnoksi salaattina ja nautittu pinaatin tapaan. Yleisemmin sitä on kuitenkin hyödynnetty kanojen ja häkkilintujen rehuna. Lajia on käytetty myös sikojen ruoaksi.


title: Pihatähtimö

text: Toisaalta pihatähtimö on hankala rikkaruoho, koska se tuottaa niin paljon siemeniä. Pihatähtimömassasta ei ole juuri haittaa varsinaisille viljelyskasveille, mutta se haittaa kasvien hoitoa ja sadonkorjuuta.


title: Pihatähtimö

text: Pihatähtimö on tunnettu ja paljon hyödynnetty rohdoskasvi. Ulkoisesti käytettynä kasvin puristemehu tai murskattu kasvi on tärkeä rohto haavojen, rohtumien ja ihottumien hoidossa. Sisäisesti sitä on käytetty muun muassa hengitysteiden vaivoihin, virtsatieoireisiin ja peräpukamiin. Sillä on hoidettu myös reuman ja kihdin oireita sekä käytetty suoliston toiminnan edistämiseen. Pihatähtimön pääasiallisina vaikuttavina aineina ovat pii ja kalium. Lisäksi se sisältää flavonolien aineryhmään kuuluvaa rutiinia (CHO).


title: Veil of Remembrance

text: Veil of Remembrance on ruotsalaisen Crimson Moonlight -yhtyeen toinen albumi. Se julkaistiin virallisesti 26. tammikuuta 2005, vaikka kappaleita myytiin jo 2. joulukuuta 2004 alkaen.


title: Veil of Remembrance

text: "Veil of Remembrancella" Crimson Moonlight vaihtoi aiemman melodisen black metalinsa death ja black metalin yhdistelmään, jossa on vaikutteita grindcoresta ja thrash metalista. Harm Magazinen haastattelussa laulaja Simon Rosén kertoo tyylimuutoksesta:


title: Veil of Remembrance

text: "Veil of Remembrance" ei menestynyt kaupallisesti yhtä hyvin kuin "The Covenant Progress", myyden puolet vähemmän kappaleita. Albumi sai kuitenkin myönteisen vastaanoton lehdistöltä ja ihailijoilta. Rosén kertoo:


title: Jyrki Virolainen

text: Jyrki Juhani Virolainen (s. 26. helmikuuta 1943 Vuoksenranta) on Lapin yliopiston lainkäytön eli prosessioikeuden emeritusprofessori.


title: Jyrki Virolainen

text: Hän valmistui oikeustieteen kandidaatiksi 22-vuotiaana vuonna 1965. Hän sai varatuomarin arvon vuonna 1968. Hän työskenteli vuodesta 1970 Helsingin hovioikeuden esittelijänä ja samaan aikaan Helsingin kaupungin metrotoimistossa lakimiehenä.


title: Jyrki Virolainen

text: Hän valmistui oikeustieteen lisensiaatiksi 1970 ja siirtyi Helsingin yliopistoon prosessioikeuden professori Jouko Halilan assistentiksi vuonna 1971, toimien samalla myös esittelijänä korkeimmassa oikeudessa.


title: Jyrki Virolainen

text: Vuonna 1973 Virolainen nimitettiin korkeimman oikeuden oikeussihteeriksi, toimien tuonkin viran ohessa sivutoimisesti Helsingin raastuvanoikeuden apujäsenenä. Samana vuonna Virolainen nimitettiin Toijalan tuomiokunnan käräjätuomariksi. Vuonna 1976 Virolainen toimi lainvalmistelukunnan jäsenenä eli lainsäädäntöneuvoksena oikeusministeriössä. Tuolloin hänet myös nimitettiin Vaasan hovioikeuden hovioikeudenneuvokseksi vain 33-vuotiaana, ja lienee edelleen nuorimpia tuohon virkaan nimitetyistä. Vuonna 1978, 35-vuotiaana Virolainen nimitettiin Kauhajoen tuomiokunnan kihlakunnantuomariksi. Tällöin hän hoiti myös pari lukukautta Helsingin yliopiston avoinna ollutta prosessioikeuden professuuria. Virolainen väitteli oikeustieteen tohtoriksi vuonna 1977 tutkimuksella, jonka aiheena oli muutoksenhakumenettelyä koskeva reformatio in pejus -kielto. Vuonna 1982 Virolainen siirtyi Ikaalisten tuomiokunnan kihlakunnantuomariksi. Vuonna 1983 Virolainen oli puoli vuotta korkeimman oikeuden ylimääräisenä jäsenenä.


title: Jyrki Virolainen

text: Kihlakunnantuomariksi palattuaan Virolainen alkoi kehittää mm. kollegansa Gustaf Möllerin kanssa alioikeusprosessia moderniin, suullisempaan suuntaan, jossa Ruotsi oli hyvä esimerkki. Sittemmin alioikeusmenettely on lainsäännöksillä muutettu tavalla, jota monet alioikeustuomarit olivat käyttäneet jo ennen virallista uudistusta vuonna 1994.


title: Jyrki Virolainen

text: Vuosina 1986–1987 Virolainen hoiti Lapin yliopiston prosessioikeuden professuuria, johon virkaan hänet nimitettiin vuonna 1990. Helsingin yliopiston prosessioikeuden dosentiksi Virolainen oli nimitetty jo vuonna 1979.


title: Jyrki Virolainen

text: Professorina Virolainen on toiminut jatkuvasti toisinajattelijana ja kriitikkona. Hän on kirjoittanut lehtien yleisönosastolla oikeuslaitoksesta ja julkaissut kriittisen pamfletin "Korkein oikeus kriisissä" vuonna 1997. Hän myös laati oikeuskanslerille kantelut Irak-skandaalin syyttäjän esteellisyydestä, mikä johtikin syyttäjän vaihtamiseen. Virolainen on kritisoinut usein korkeimman oikeuden jäsenten toimimista välimiestehtävissä. Hänen kantelunsa johdosta oikeuskansleri Jorma S. Aalto totesi päätöksessään vuonna 1997, että korkeimman oikeuden suorittama jäsentensä välimiestehtävien ja muiden sivutoimien valvonta ei täyttänyt virkamieslain vaatimuksia. Lakia on sittemmin sanotuilta osin selvennetty ja tiukennettu.


title: Jyrki Virolainen

text: Virolainen on osallistunut myös lainvalmisteluun ja oikeushallinnon kehittämiseen toimikuntien ja komiteoiden jäsenenä, joissa tehtävissä hän on yleensä aina jättänyt mietintöihin eriävän ja laajasti perustellun mielipiteensä. Näin myös tuomioistuinlaitoksen kehittämiskomitean mietintöön vuonna 2003.


title: Jyrki Virolainen

text: Jyrki Virolainen jäi eläkkeelle professorin tehtävästään helmikuussa 2011. Toukokuussa 2011 julkaistiin Lapin yliopiston kustantama "Blogikirja", joka sisältää 45 Virolaisen suositussa blogissa julkaistua juridiikkaan ja oikeuspolitiikkaan liittyvää kirjoitusta.


title: Petri Pyhäjärvi

text: Joni Petri Eevert Pyhäjärvi (s. 30. marraskuuta 1982 Pelkosenniemi) on suomalainen jääkiekkoilija, pelipaikaltaan laitahyökkääjä.


title: Petri Pyhäjärvi

text: Urallaan Pyhäjärvi on edustanut muun muassa Jokipoikia, HeKiä ja KooKoota. Hän on pelannut neljä kautta Suomen toiseksi korkeimmalla sarjatasolla Mestiksessä, ensimmäisen kerran kaudella 2004–2005, jolloin edusti Jokipoikia, ja viimeksi kaudella 2008–2009, jolloin edusti KooKoota. Kaudella 2005–2006 hän oli Suomi-sarjassa pelanneen HeKin paras pistemies ja nostamassa joukkuetta Mestikseen. Pyhäjärvi on pelannut myös A-junioreiden SM-liigaa HPK:ssa ja Jokipojissa.


title: Petri Pyhäjärvi

text: Pyhäjärvi edusti Suomea vuoden 2005 talviuniversiadeissa ja voitti pronssimitalin. Hän teki turnauksessa tehot 1+1. Turnauksen osallistuneista maista muun muassa Itävallan, Slovakian ja Italian joukkueet oli koottu pitkälti maan pääsarjoista. Pyhäjärvi on pelannut myös seitsemän ottelua Mestiksen pelaajista kootun epävirallisen ”maajoukkueen” riveissä.


title: Hatullinen paskaa / Soolot

text: Hatullinen paskaa / Soolot on Eppu Normaalin vuonna 1990 julkaistu kokoelma-albumi. Se sisältää single-levyjen b-puolia ja muita harvinaisuuksia 1977–1983.


title: Hatullinen paskaa / Soolot

text: Kappaleet 1–12 ovat samat kuin levyllä "Hatullinen paskaa". "Soolot"-osuus käsittää kappaleet 13–22 ja on ollut alun perin nimeltään "Aku, Juha, Martti ja Mikko".


title: Leopardimonninen

text: Leopardimonninen "(Corydoras trilineatus)" on monnislaji. Sitä pidetään akvaariokalana.


title: Leopardimonninen

text: Leopardimonnisen enimmäispituus on viisi senttiä. Leopardimonninen on laajalle levinnyt, ja eri seuduilta tulevat kalat voivat olla jonkin verran erivärisiä.


title: Leopardimonninen

text: Leopardimonninen on kotoisin Etelä-Amerikasta Amazonin keskiosista, Perun Amazonista ja Surinamen rannikkoalueelta.


title: Leopardimonninen

text: Muiden monnisten tavoin leopardimonninen oleilee mieluiten pohjassa, jonka pitää olla mieluiten hienoa hiekkaa. Laji viihtyy pohjalla.


title: Leopardimonninen

text:
Sopiva veden lämpötila on 22–26 °C, pH 6–8 ja veden kovuus dH 5–19.
Lajille tyypillistä on käydä nopealla syöksähdyksellä haukkaamassa happea veden pinnasta.


title: Ramonin lentotukikohta

text: Ramonin lentokenttä on Israelin ilmavoimien lentotukikohta, jonka Yhdysvallat rakensi 1981. Tukikohdassa sijaitsevat Israelin ilmavoimien 113., 127., 140., 146., 147. ja 253. laivue. Kentälle tulee vuoteen 2008 mennessä kolme laivuetta eli 102 kappaletta F-16I-hävittäjiä.


title: Ramonin lentotukikohta

text: Kentän korkeus merenpinnasta 648 metriä, eranto 003° E (01/05, 120,9 MHz ja 121,4 MHz)


title: Tupuri

text: Tupuri on Salon kaupunginosa, joka käsittää Tupurinmäen alueen. Tupurissa on noin 4 000 asukasta, mutta asukasluku kasvaa alueen laajentuessa. Alue rajoittuu Tupurinahteeseen, Anjalan kaupunginosaan kulkien puistojen keskellä ja Greulantien kautta peltojen kautta takaisin Tupurinahteeseen. Tupurissa sijaitsee myös radiomasto, jonka kautta lähetetään paikallisradiot Radio Melodia Salo 88,2 ja Auran Aallot Salo 93,5.


title: Tupuri

text: Tupurissa sijaitsee koulu, jossa on yli 400 oppilasta, kaksi päiväkotia, ABC-kylmäasema ja S-market. Tupurissa on myös laaja pururata, jossa on talvella latu. Tupurissa on monia puistoja.


title: Tupuri

text: Tupuriin alettiin rakentaa asuntoja vuonna 1989. Tupurissa sijaitsee pääasiassa omakotitaloja, joita alueella on runsaasti. Tupurin alaosassa sijaitsee kuitenkin kaksi kerrostaloa ja ylhäällä paljon rivitaloja. Tupurilaiset talot ovat melko uusia ja alue on kasvamassa, vaikkakin kasvua rajoittaa hieman moottoritien ja kaupungin ulkoilualueiden läheisyys.


title: 5. divisioona (jatkosota)

text: 5. divisioona ("Hämäläis-" eli "Ilvesdivisioona") oli Etelä-Hämeen sotilasläänin perustama yhtymä jatkosodassa. Mainittuun sotilaslääniin kuuluivat Kanta-ja Lounais-Hämeen suojeluskuntapiirit. 5. Divisioonan ilvestunnuksen piirsi tuleva muotoilun professori Ilmari Tapiovaara. Nimi vahvistettiin divisioonan pitkäaikaisen komentajan kenraalimajuri Kustaa Tapolan aloitteesta.


title: 5. divisioona (jatkosota)

text: Perustamisen jälkeen divisioonaan kuuluivat mm. seuraavat yksiköt:


title: 5. divisioona (jatkosota)

text: 5. divisioona pyrittiin varustamaan määrävahvuuksien mukaan, joka pääsääntöisesti onnistuikin, mutta eräiden materiaalierien osalta määrävahvuuksia ei saavutettu.Yhtymien Päämajalle tekemien määräaikaisilmoitusten mukaan 5. divisioonan kokonaistappiot olivat kaatuneina, haavoittuneina ja kadonneina yhteensä 10 608 miestä.


title: Hietamonninen

text: Hietamonninen "(Corydoras haraldschultzi)" on makean veden monniskalalaji. Sen luontainen elinympäristö on Etelä-Amerikan sisävesissä, Brasiliassa ja Boliviassa. Hietamonninen on yleinen akvaariokala.


title: Hietamonninen

text: Hietamonninen kasvaa varsin kookkaaksi, jopa 8 senttimetrin pituiseksi. Hietamonnisella on oranssin- tai kellanoranssiväriset rintaevän piikit, mikä on harvinaista monnisilla. Hietamonnisen kuono on lyhyt ja terävä. Väritykseltään hietamonninen on vaaleanharmaa, ja päällä on tummanruskeaa kuviointia.


title: Hietamonninen

text: Hietamonninen on kotoisin Etelä-Amerikasta (Brasilia ja Bolivia).


title: Hietamonninen

text: Kuten muut monniset, hietamonninen oleilee mieluiten pohjassa, jonka soran pitää olla pienirakeista ja pyöreää ilman teräviä reunoja, jotta se ei vahingoita siihen viiksiään. Hietamonninen viihtyy hyvin parvessa.


title: Hietamonninen

text: Hietamonninen on kutenut vankeudessa ilmeisesti vain muutaman kerran.


title: Hietamonninen

text: Sopiva veden lämpötila on 24-28 °C, pH 6-8 ja veden kovuus dH 2-25.


title: Karjaskylä

text: Karjaskylä on kylä Salossa. Karjaskylässä sijaitsee koulu. Jukolan viesti suunnistettiin vuonna 2006 pääasiassa juuri Karjaskylän maastossa, jossa sijaitsi myös kilpailukeskus. Vuonna 2007 alueella järjestettiin ensimmäinen Vrock-tapahtuma.


title: Finlex

text: Finlex on oikeusministeriön omistama oikeudellisen aineiston julkinen ja maksuton Internet-palvelu. Finlexin sisällön tuottaa ja sitä ylläpitää Edita Publishing Oy.


title: Finlex

text: Lakeja ja asetuksia sisältävä valtion säädöstietopankki avattiin internetissä vuonna 1997. Suomi oli ensimmäinen maa, jossa lakeja pystyi lukemaan maksuttomasti.


title: Finlex

text: Alkuaikoinaan Finlex edellytti maksullista käyttösopimusta ja jokainen annettu komento oli maksullinen.Teknisestä ylläpidosta vastaa Tieto Oyj.


title: Finlex

text: Finlexiin sisältyvät seuraavat osat:


title: Finlex

text: Finlexissä julkaistavat ratkaisut ovat kyseisen tuomioistuimen itse valitsemia. Ne muodostavat ehkä korkeinta oikeutta, markkinaoikeutta ja työtuomioistuinta lukuun ottamatta vain hyvin pienen osan kyseisen tuomioistuimen ratkaisuista. Käräjäoikeuksien päätökset eivät sisälly Finlexiin kuin siltä osin kun niistä on valitettu ja ylempi tuomioistuin julkaisee oman ratkaisunsa, jossa yhteydessä selostetaan myös käräjäoikeuden ratkaisu asiassa.


title: Finlex

text: Euroopan unionin tuomioistuimet julkaisevat Suomen jäsenyysajalta ratkaisunsa myös suomeksi, joten tuoreita ratkaisuja ei ole Finlexissä.


title: 11. divisioona (jatkosota)

text: 11. divisioona ("Iskevä Kiila") oli Keski-Pohjanmaan sotilasläänin perustama jatkosodan divisioona. Kyseiseen sotilaslääniin kuuluivat Sisä-Suomen- ja Kokkolan suojeluskuntapiirit.


title: 11. divisioona (jatkosota)


title: 11. divisioona (jatkosota)

text: 11. divisioona pyrittiin varustamaan määrävahvuuksien mukaan, joka pääosin onnistuikin, mutta joidenkin materiaalierien osalta määrävahvuuksia ei saavutettu.Neuvostojoukkojen aloitettua 9. kesäkuuta 1944 suurhyökkäyksen Valkeasaaressa Kannaksella tilanne kääntyi niin pahaksi, että Valkeasaaressa osa 10. divisioonan joukoista tuhoutui ja seuraavina päivinä ne vetäytyivät lähes pakokauhun vallassa. Yleistilanteen muuttuessa ja siirryttäessä viivytykseen Kannaksella ylipäällikkö Carl Gustaf Emil Mannerheim määräsi 16:ntena kesäkuuta 11. divisioonan siirrettäväksi välittömästi Syväriltä Kannaksen puolustuksen vahvistukseksi. Viisi päivää myöhemmin Valo Nihtilälle soitettiin ja tiedusteltiin, miksi neljä junaa seisoo tyhjänä Aunuksessa, vaikka kalustosta on huutava pula. Nihtilän tiedusteltua asiaa Paavo Talvelalta, silloin Aunuksen Ryhmän komentajalta, selvisi 11. divisioonan odottavan neuvostojoukkojen hyökkäystä Syvärin ylitse, minkä jälkeen olisi tarkoitus ryhtyä vastahyökkäykseen. Nihtilä käski divisioonan siirtyä välittömästi Kannakselle. Myös Mannerheim itse varmisti asian suoraan Paavo Talvelalta saman päivän iltana. Vasta 27. kesäkuuta Heiskasen komentama 11. divisioona oli valmis ottamaan rintamavastuun Kannaksella.


title: 11. divisioona (jatkosota)

text: Kaarlo Heiskasen komentaman 11. divisioonan saavuttua Ouluun se alistettiin III armeijakunnalle. Osia divisioonasta oli laivattu Tornioon 4. lokakuuta. Aaro Pajari määräsi perustettavaksi taisteluosasto Heiskasen. Tornion taistelujen jälkeen divisioona eteni Tornionjoen vartta pohjoiseen kohti Muoniota. Sen vallattuaan osia divisioonasta eteni vielä pohjoisemmaksi Käsivarteen Lätäsenolle. 17. marraskuuta Kaarlo Heiskanen luovutti rintamavastuun Albert Puroman komentamalle Ryhmä Puromalle. 11. divisioonan taistelut olivat ohitse.


title: Kivijoki (Ii)

text: Kivijoki eli Ylijoki laskee Ranuan Kivijärvestä Iin kunnassa sijaitsevaan Oijärveen. Joen sivujokia ovat Nuupasjoki ja Heinijoki.


title: Kivijoki (Ii)

text: Kalalajeista esiintyy mm. hauki, ahven, särki, lahna, säyne (säynävä), made. Joessa on ollut myös istutettu taimenkanta.


title: Playing with Fire (albumi)

text: Playing with Fire on Kevin Federlinen ensimmäinen ja ainut albumi. Se sisältää muun muassa kappaleet "America's most hated", "Lose Control" ja "Privilege". Kriitikoiden mielipiteet Federlinen esikoisalbumista ovat olleet lähes poikkeuksettomasti negatiivisia. Playing with Fire sai Metacriticiltä sivuston historian huonoimmat pisteet ikinä, 15 pistettä 100:sta


title: Michael Möllenbeck

text: Michael Möllenbeck (s. 12. joulukuuta 1969 Wesel, Nordrhein-Westfalen) on saksalainen kiekonheittäjä.


title: Michael Möllenbeck

text: Möllenbeck sijoittui 1987 nuorten EM-kisoissa kuudenneksi. Seuraavana vuonna hän karsiutui Sudburyn nuorten MM-kisoissa heitettyään 52,68. Hän osallistui ensimmäisiin aikuisten arvokisoihin Göteborgin MM-kisoissa 1995, joissa karsiutui tuloksella 59,76. Vuonna 1997 hän oli GP-finaalissa kahdeksas ja Sevillan MM-kisoissa 1999 kuudes tuloksellaan 64,90. Myöhemmin samana vuonna hän sijoittui GP-finaalissa viidenneksi heitettyään 65,53. Möllenbeck oli Sydneyn olympialaisissa 2000 kymmenes, kunnes voitti ensimmäisen arvokisamitalinsa Edmontonin MM-kisoissa 2001 heitettyään kolmanneksi tuloksella 67,61. Seuraavana vuonna hän voitti Euroopan cupin ja EM-pronssia Münchenin EM-kisoissa. Kauden lopussa hän oli neljäs yleisurheilun maailmancupissa.


title: Michael Möllenbeck

text: Möllenbeck sijoittui 2003 toiseksi Euroopan cupissa. Hän oli samana vuonna viides Pariisin MM-kisoissa ja . Seuraavana vuonna hän voitti Euroopan cupin, mutta karsiutui Ateenan olympialaisissa. Vuonna 2005 hän oli toinen Euroopan cupissa. Helsingin MM-kisoissa hän voitti uransa toisen MM-pronssin. Kauden lopussa hän oli kahdeksas. Vuonna 2006 Möllenbeck heitti neljänneksi Euroopan talviheittocupissa. Hän oli myöhemmin samana vuonna viides Göteborgin EM-kisoissa ja seitsemäs .


title: Michael Möllenbeck

text: Möllenbeck on voittanut kiekonheitossa Saksan-mestaruuden vuosina 2002, 2004 ja 2005.


title: Soltti

text: Soltti on Lahden pohjoinen kaupunginosa. Valtatie 24 Lahdesta Vääksyyn kulkee alueen läpi. Soltin keskeisiä maamerkkejä on Merrasjärvi, jossa on lämpiminä kesinä runsaasti uimareita; järven vedenlaatu on kuitenkin vain välttävä. Järven rannalla on myös paikallisten asukkaiden käyttämä maksuton matonpesupaikka vesipumppuineen, mutta maaperään joutuneiden pesuainekemikaalien vuoksi matonpesu on nyt vaakalaudalla.


title: Soltti

text: Solttiin kulkee bussilinja 31 Tervaskadun ja Pilkekadun risteykseen. Linja jatkaa Renkomäkeen.


title: Roving bug

text: Roving bug -tekniikka on yksi matkapuhelimen salakuuntelutekniikoista. Sitä käytettäessä matkapuhelimeen asennetaan verkon välityksellä pieni ohjelma, joka aktivoi matkapuhelimen salakuuntelua varten.


title: Kalevi Kilpi

text: Eino Kalevi Kilpi (14. kesäkuuta 1922 Tampere – 9. maaliskuuta 1996 Helsinki), oli suomalainen poliitikko ja Yleisradion toimittaja. Hän valmistui valtiotieteen kandidaatiksi 1948.


title: Kalevi Kilpi

text: Kilpi syntyi vasemmistolaiseen perheeseen. Hänen vanhempansa Eino Kilpi ja Sylvi-Kyllikki Kilpi olivat tunnettuja poliittisia vaikuttajia.


title: Kalevi Kilpi

text: Kilpi toimi Yleisradion selostusosastolla apulaispäällikkönä vuosina 1948–1962. Tuona aikana hänestä tuli tunnettu radioääni, joka osallistui selostajana useimpiin 50-luvun tärkeisiin tapahtumiin.


title: Kalevi Kilpi

text: Kilpi on tiettävästi ainoan Jean Sibeliuksen myöntämän radiohaastattelun haastattelija vuonna 1948. Kilpi oli naimisissa Sibeliuksen tyttärentyttären Merike Ilveksen kanssa ja sai tämän vuoksi tehdä haastattelun.


title: Kalevi Kilpi

text: Kalevi Kilpi oli SKDL:n kansanedustaja vuosina 1962–1965. Hän oli Helsingin kaupunginvaltuuston jäsen vuosina 1965–1993. Hän on eräs kaupunginvaltuuston historian pitkäikäisimmistä jäseniä.


title: Rita Levi-Montalcini

text: Rita Levi-Montalcini (22. huhtikuuta 1909 Torino – 30. joulukuuta 2012 Rooma) oli italialainen neurologi. Hänelle myönnettiin vuoden 1986 Nobelin lääketieteen palkinto yhdessä yhdysvaltalaisen Stanley Cohenin kanssa. Palkinto annettiin solujen kasvutekijöihin liittyvistä solubiologiaa mullistaneista tutkimuksista. Levi-Montalcini oli 103-vuotiaana pisimpään elänyt Nobel-palkinnon saaja. Hän oli Italian elinikäinen senaattori vuodesta 2001.


title: Rita Levi-Montalcini

text:
Nobel-palkinto annettiin solujen ja elinten kasvun ymmärtämisestä. Levi-Montalcini ja Stanley Cohen löysivät hermokasvutekijän (Nerve Growth Factor, NGF) ja epidermaalisen kasvutekijän (Epidermal Growth Factor, EGF). He osoittivat, miten solun kasvua ja erilaistumista säädetään. Löydöt olivat uraauurtavia perustutkimuksen kannalta. Ne auttoivat myös ymmärtämään monia tauteja kuten dementiaa ja kasvaimia sekä haavojen paranemista. Keksinnön uskottiin parantavan hoitomenetelmiä ja edistävän lääkkeiden kehitystä.
NGF oli ensimmäinen tunnettu neurotrofinen tekijä. Neurotrofiset tekijät ovat valkuaisaineita, jotka säätelevät hermoston kehitystä ja toimintaa. Hermon kasvutekijän tuotanto lisääntyy tulehduksissa ja niillä on yhteyksiä moniin sairauksiin, muun muassa Alzheimerin tautiin, masennukseen, kipuun ja astmaan. EGF stimuloi ihon ja silmän sarveiskalvon kehitystä. Myöhemmin Cohen ja muut osoittivat, että EGF stimuloi useiden erilaisten solujen kehitystä. Myöhemmin on löydetty useita muitakin kasvutekijä, kuten DGF, interleukiini FGF ja ECGF.


title: Rita Levi-Montalcini

text: Levi-Montalcini päätti opiskella lääketiedettä perhetuttavan kuoltua syöpään. Hän opiskeli Torinossa lääketiedettä 1930–1936 Giuseppe Levin ohjaamana. Valmistuttuaan hän työskenteli Levin assistenttina. Benito Mussolinin vuonna 1938 julistama Manifesto della Razza ja juutalaisvastaiset lait heikensivät hänen tieteellistä uraansa Italiassa. Syyskuussa 1946 hän sai professori Victor Hamburgerilta kutsun lukukaudeksi Washington Universityyn St. Louisiin (Missouri, Yhdysvallat). Lukukausi venyi 30 vuodeksi. Yhdysvalloissa hän eristi yhteistyössä Cohenin kanssa epidermaalisen kasvutekijän (Epidermal Growth Factor, EGF) syöpäkudoksesta, jossa hermot kasvoivat nopeasti. He loivat käsitteen "neurotrofinen tekijä". Levi-Montalcini sai professorin arvon vuonna 1958. Vuodesta 1962 hän työskenteli sekä Roomassa että St. Louisissa. Hän ohjasi Roomassa neurobiologian tutkimuskeskusta 1961–1969 ja solubiologian laboratoriota 1969–1971.


title: Rita Levi-Montalcini

text: Levi-Montalcinin perhe on sefardijuutalainen. Isä Adamo Levi oli sähköinsinööri ja lahjakas matemaatikko. Äiti Adele Montalcini oli lahjakas maalari. Vanhin veli Gino Levi-Montalcini (k. 1974) oli kuuluisa italialainen arkkitehti ja professori Torinossa. Viisi vuotta vanhempi sisko Anna elää Torinossa. Kaksossisko Paola Levi-Montalcini (k. 2000) oli tunnettu maalari. Levi-Montalcini on kirjoittanut omaelämäkerran vuonna 1988: "In Praise of Imperfection: My Life and Work". Basic Books, New York.


title: Rita Levi-Montalcini

text: Vuonna 1968 Levi-Montalcini valittiin kymmenentenä naisena Yhdysvaltain kansallisen tiedeakatemian jäseneksi. Hän sai Nobel-palkinnon vuonna 1986. Samana vuonna hänelle myönnettiin myös Albert Lasker Award for Basic Medical Research.


title: Rita Levi-Montalcini

text: Vuonna 1987 hän sai National Medal of Sciencen. Palkinnon myöntää Yhdysvaltain presidentti merkittävästä tieteellisestä saavutuksesta.


title: Rita Levi-Montalcini

text: Vuonna 2001 Italian presidentti Carlo Azeglio Ciampi nimitti Levi-Montalcinin Italian elinikäiseksi senaattoriksi.


title: Rita Levi-Montalcini

text: Levi-Montalcini seurasi Torinossa vuoden 2006 talviolympialaisten avajaisia. Senaatin tiedotteen mukaan hän asui Roomassa.


title: Luomuhappo

text: Luomuhappo eli Jere Häkkinen (s. 1982, käyttää myös tuottajanimeä Puukko-Jere) on suomisaundi-tyylistä musiikkia tuottava psytrance/breakbeat/elektro-artisti. Häkkinen on myös yksi alkuperäisistä Freakdance Recordsin perustajajäsenistä.


title: Luomuhappo

text: Häkkinen aloitti musiikin tekemisen 1990-luvun puolivälissä tracker-ohjelmilla ja legendaarista mainetta keränneellä Roland MC-505 -musiikkikoneella. Häkkinen julkaisi ensimmäisen kotikutoisen CD-R-muotoisen demonsa, "Juotsen kutsu", vuonna 2001 nimellä "Espoon happo ja luomu". Se oli pääosin tehty MC-505:llä ja sisälsi kappaleita, jotka koostuivat psytrancesta, breakbeatista ja aina elektrosta downtempoon. Tuotosta levitettiin myös Internetin välityksellä ja se keräsi jonkin verran huomiota.


title: Luomuhappo

text: Häkkinen vaihtoi artistinimensä Luomuhapoksi ja vuonna 2002 julkaisi toisen promotionaalisen CD-R-levyn, trackerillä tehdyn "Eurogorilla 2002 Transmutation Kit". Levyllä oli myös mukana remiksejä Huopatossu Monosen ja Omituisten Otusten Kerhon (O.O.K.) kappaleista. Luomuhapon "Eurogorilla 2002 Transmutation Kit" oli myös ensimmäisen Freakdance Records -levymerkillä julkaistu äänite. Myöhemmin siitä on tullut jonkinlainen keräilyharvinaisuus, koska sitä painettiin vain 50 kpl.


title: Luomuhappo

text: Freakdance Records julkaisi 2004 Luomuhapon seuraavan albumin "Pog-O-Matic Pogómen 3000000". Äänitettä painettiin 700 kpl ja se myi loppuun lyhyessä ajassa. Joulukuussa 2005 Luomuhappo julkaisi "Borealophitecus" (suom. "pohjoisen apina") -nimisen albumin kasetilla, josta tehtiin 100 yksitellen numeroitua kopiota, jotka ovat sittemmin loppuunmyytyjä keräilyharvinaisuuksia. Albumi on myös ladattavissa ilmaiseksi Freakdance Recordsin nettisivulta, yhtä vain kasetilta löytyvää salaraitaa lukuun ottamatta.


title: Luomuhappo

text: Keväällä 2007 hongkongilainen Faerie Dragon -levymerkki julkaisi maailmanlaajuisesti lisensoidun digipak-uusintapainoksen Luomuhapon "Pog-o-Matic Pogómen 3000000" -albumista.


title: Luomuhappo

text: 2007 Häkkinen siirtyi tuottamaan taustoja Hulabaloo-nimiselle kotimaiselle rap-duolle käyttäen taiteilijanimeä "Puukko-Jere". 3rd Rail Music julkaisi yhtyeen "Sirkusteltta"-nimisen debyyttialbumin toukokuussa 2008.


title: Luomuhappo

text: Freakdance Records julkaisi helmikuussa 2012 "Luomuhappo"-albumin. "Pallit ja Sielu"-albumi tuli maailmanlaajuiseen jakeluun CD- ja digitaaliformaatissa. Kotimainen hiphop-artisti Pyhimys on albumilla vierailevana artistina kappaleessa "Sputnik", lisäksi levyllä on Luomuhapon remix-versio Trio Tetris-yhtyeen kappaleesta "Kappahalli".


title: Hilding Ekelund

text: Georg Hilding Ekelund (18. marraskuuta 1893 Kangasniemi – 30. tammikuuta 1984 Helsinki) oli suomalainen arkkitehti. Hän oli merkittävimpiä 1900-luvun suomalaisia arkkitehteja.


title: Hilding Ekelund

text: Ekelund aloitti koulun Porvoon lyseossa 1904. Hän kirjoitti ylioppilaaksi 1911 ja valmistui arkkitehdiksi Teknillisestä korkeakoulusta 1916.


title: Hilding Ekelund

text: Ekelundin isä oli apteekkari Kangasniemellä. Veli oli kirjailija ja taidemaalari Ragnar Ekelund. Hänen puolisonsa oli arkkitehti Eva Kuhlefelt-Ekelund, jonka kanssa hän perusti yhteisen toimiston vuonna 1927.


title: Hilding Ekelund

text: Ekelundin arkkitehdinura kesti vuosikymmenien ajan 1920-luvun klassismin kaudelta 1970-luvun modernismin myöhäistulkintoihin asti. Hänen laaja-alainen toimintansa ulottui asuinalueiden suunnittelusta sekä asemakaavoituksesta kirkkoihin, tehtaisiin ja julkisiin rakennuksiin. Hän oli Helsingin kaupunginarkkitehti vuosina 1941–1949 ja toimi Teknillisessä korkeakoulussa lehtorina ja vuosina 1950–1958 asuntosuunnittelun professorina. Hän oli myös Arkkitehti-lehden päätoimittajana vuosina 1931–1934. Ekelund oli arkkitehtina ja teoreetikkona mukana funktionalismin läpimurrossa 1930-luvun alussa, mutta hänen oman arkkitehtuurinäkemyksensä tausta oli vahvasti 1920-luvun klassismissa. Ekelund pyrki suunnittelussaan tyylisuunnista riippumattomaan ikuiseen arkkitehtuuriin, jonka esikuvat olivat Välimeren rakennuskulttuurissa.


title: Hilding Ekelund

text: Ekelundin arkkitehtisuunnittelu näkyy erityisen voimakkaasti Karjaalla. Hänen varhaisin työnsä Karjaalle on 1930-luvulla rakennettu apteekki ja viimeisimmät suunnitelmat 1970-luvulta. Carolus Lindbergin laatima Karjaan asemakaava todettiin 1930-luvulla ylimitoitetuksi, ja Ekelund sai tehtäväkseen kaavan uudistaminen. Hän päätyi suosimaan keskustan ulkopuolella suljettujen sijasta avonaisia kortteleita, mikä korosti puutarhojen ja istutusten merkitystä. Ekelundin suunnittelemia rakennuksia ovat apteekin lisäksi muun muassa kauppalantalo (myöhemmin kaupungintalo), siunauskappeli, vesitorni, Lärkkullan kansanopisto, Axxellin ammattioppilaitoksen vanhat rakennukset Pumppulahden alueella sekä monet koulut ja vanhainkodit.


title: Hilding Ekelund

text: Ekelund osallistui lukuisiin arkkitehtuurikilpailuihin ja sijoittui niissä yleensä hyvin. Hän voitti muun muassa Eduskuntatalon sijoituskilpailun vuonna 1923 hienostuneen klassisella ehdotuksellaan. Suunnitelmassa Eduskuntatalo olisi sijoitettu Tähtitorninmäen laelle Eliel Saarisen aiemmassa voittosuunnitelman tapaan. Kilpailun toisessa vaiheessa sijoituspaikaksi määrättiin kuitenkin talon nykyinen paikka, ja voittajaksi tuli J. S. Sirén.


title: Hilding Ekelund

text: Ekelundin päätöitä ovat Helsingin Taidehalli (yhdessä Jarl Eklundin kanssa), Töölön kirkko, Luther-kirkko, Velodromi, Suomen suurlähetystö Moskovassa ja Olympiakylä Käpylässä. Suomen Docomomo-työryhmä on valinnut Ekelundin töistä modernismin suomalaisten muistomerkkien listalle Helsingistä velodromin, soutustadionin, Käpylän olympiakylän, Maunulan asuinalueen ja Karjaan vesitornin. Hän suunnitteli aravataloja ympäri Helsinkiä, muun muassa Puotilaan ns. ruotsalaisten talot Klaavuntie 1 ja 4. Niiden lempinimi juontui rahoittajasta, Helsingfors Sparbankista, ja iso osa talon asukkaista olikin ruotsinkielisiä. Hän suunnitteli kokonaisia asuntoalueita, esimerkiksi Ruskeasuolle, Munkkiniemeen ja Ruotsiinkin.


title: Sanctifica

text: Sanctifica on ruotsalainen yhtye, joka toimi vuosina 1996–2003. Sanctifica aloitti death metal -yhtyeenä mutta se muistetaan myöhemmästä Emperor-henkisestä black metalistaan. Ennen lopettamistaan yhtye oli päätynyt soittamaan progressiivista metallia.


title: Sanctifica

text: Vuonna 1996 kitaristi Hubertus Liljegren ja rumpali Daniel Thelin perustivat Sanctifican. Pian yhtyeeseen liittyi basisti Alexander Orest. Yhtye soitti aluksi death metalia mutta se vaihtui pian toiseen elementtiin: Alexander jätti basson Jonathan Janssonin vastuulle siirtyi vaikuttamaan kosketinsoittajana ja yhtyeen tyyli vaihtui black metaliksi.


title: Sanctifica

text: Sanctifica äänitti ensimmäisen demonsa, "In the Bleak Midwinterin" Studio Berghenissä lokakuussa 1997. Se julkaistiin EP:nä vuonna 1998. Sen jälkeen Henrik Georgsson liittyi yhtyeeseen toiseksi kitaristiksi laajentaen musiikillisia mahdollisuuksia.


title: Sanctifica

text: Ennen vuosituhannen vaihdetta Aron Engberg tuli Alexanderin tilalle kosketinsoittajaksi. Talvinen black metal vaihtui kaoottisemmaksi. Sanctifica meni jälleen studioon äänittämään uutta materiaalia tuottajanaan Mick Nordström.


title: Sanctifica

text: Levytyssession tuloksena oli debyyttialbumi "Spirit of Purity", jonka julkaisivat maaliskuussa suomalainen Little Rose Productions ja C.L. Music & Publishing (nykyään Rivel Records). Julkaisua seurasi esiintymiset Ruotsissa, Norjassa ja Suomessa. "In the Bleak Midwinter" EP julkaistiin uudelleen split-CD:nä ruotsalaisen Pantokratorin kanssa.


title: Sanctifica

text: "Spirit of Purity" sai kiitettäviä arvosteluja ja se innoitti Sanctificaa kehittämään soundiaan. Hallittuaan black metalin soiton he päättivät siirtyä vähemmän kokeilluille alueille. Musiikin rankkuus rauhoittui jättäen tilaa kokeilevammalle soitolle ja monet äärimmäiset vokalisoinnit korvattiin puhtaalla laululla. Myöhemmin vuonna 2001 yhtye meni jälleen studioon työstämään konseptialbumia "Negative B", jonka tällä kertaa tuotti kitarataituri Carl Johan Grimmark.


title: Sanctifica

text: Neljän kuukauden levyttämisen jälkeen "Negative B" viimeisteltiin tammikuussa 2002 ja julkaistiin maaliskuussa. Ensimmäisen kahden keikan ajan Björn Isacsson oli yksistään kitaran varressa kun Hubertus keskittyi lauluun. Toukokuussa laulajaksi tuli David Seiving Crimson Moonlightistä antaen Hubertuksen keskittyä kitaransoittoon ja satunnaiseen laulamiseen.


title: Sanctifica

text: Kesällä 2002 Sanctifica soitti joitain menestyksekkäitä keikkoja Skandinavian eri festivaaleilla. Lokakuussa yhtye teki lyhyen kiertueen Suomessa esiintyen Turun, Helsingin ja Jyväskylän rockklubeilla. Kiertueen aikana Hubertus kuitenkin jätti yhtyeen ja siirtyi Crimson Moonlightiin.


title: Sanctifica

text: Sanctifica hajosi lopulta vuonna 2003.


title: Pulsan rautatieasema

text: Pulsan rautatieasema on rautatieliikennepaikka Etelä-Karjalassa Lappeenrannan kaupungin (vuoteen 1966 Lappeen kunnan) alueella Luumäki–Vainikkala-radan varrella. Se on rakennettu 1867-1870, mutta ollut käytössä ainakin osittain vuodesta 1869 lähtien ja tuota vuotta pidetään aseman perustamisvuotena. Asema on peruskorjattu vuonna 1997 ja uudestaan vuosina 2015-2016. Pulsan rautatieasema on Museoviraston suojelukohde yhtenä Suomen valtakunnallisesti merkittävistä rakennetuista kulttuuriympäristöistä.


title: Pulsan rautatieasema

text: Matkustajaliikenne Pulsan asemalle lopetettiin 22. toukokuuta 1977. Pulsan aseman ohi kulkee nykyisin 25-30 junaa päivittäin ja näistä henkilöjunia on 12. Käytännössä rautatie on kapasiteettinsa ylärajoilla.


title: Pulsan rautatieasema

text: Ennen vuotta 1885 ja Simola–Lappeenranta-radan valmistumista Lappeenrannan kaupunkiin ei mennyt rautatietä lainkaan. Silloin Pulsan asema oli myös kaupunkilaisten käytössä ja toimi käytännössä Itä-Suomen asemana. Koko Saimaan alueelta, mm. Kuopiosta ja Joensuusta tultiin kesäisin ensin laivalla Lappeenrantaan, sieltä hevoskyydillä Pulsaan ja Pulsasta junalla Helsinkiin, Pietariin tai vaikkapa Keski-Eurooppaan. Pulsan asemalla vanhassa aikataulussa on merkitty seuraavaksi asemaksi itään päin Tani, jossa vain kaksi junaa pysähtyi ja kolmas vain tarvittaessa noin seitsemästä henkilöjunasta vuorokaudessa.


title: Pulsan rautatieasema

text: Pulsan asemalla toimii kahvila, sisustusliike ja aamiaismajoituspalvelu sekä kesäisin kesäteatteri. Vuoden 2013 loppuun asti asema toimi hoitokotina.


title: Alcanena

text: Alcanena on kunta Portugalissa ja sen pinta-ala on 127,3 km². Asukkaita kunnassa on noin 14 000. Kunta koostuu kymmenestä freguesiasta ja kunta sijaitsee Santarémin piirissä. Kunnan pormestari on Fernanda Asseiceira. Kunnan vapaapäivä on helatorstaina.


title: Popeda (albumi)

text: Popeda on suomalaisen Popeda-yhtyeen debyyttialbumi, joka julkaistiin vuonna 1978. Albumin työnimi oli ”Ilikeesti kiitää”, mutta laulaja Pate Mustajärven mukaan ”sitä nimeä ei sitten käytetty, koska hienot kaupunkilaiset eivät ymmärtäneet meidän kieltä”. Seuraava ehdotus oli ”Päin lutaa”, mutta sitäkään ei hyväksytty.


title: Raswaa koneeseen!

text: Raswaa koneeseen! on suomalaisen Popeda-yhtyeen toinen studioalbumi, joka julkaistiin 19. helmikuuta 1980. Albumi sisältää Popeda-klassikoiksi luettavat kappaleet ”Da Da” ja ”Raswaa koneeseen”. Radiosoittoa saivat myös ”Luvattu maa” ja ”Palkkasoturiksi Nubiaan”.Konttinen:, s. 87–88.


title: Raswaa koneeseen!

text: Uusi albumi sai hyvät arvostelut, mutta se ei vielä lyönyt yhtyettä läpi. Levyn tuotti Eppu Normaalin kitaristi Pantse Syrjä, mistä johtuen sitä on verrattu soundillisesti kyseisen yhtyeen vuoden 1979 albumiin "Maximum Jee & Jee".


title: Raswaa koneeseen!

text:
A-puoli
B-puoli


title: Raswaa koneeseen!

text: Muusikot:


title: Iranin ydinohjelma

text: Iranin ydinohjelma on maan 1960-luvulla alkanut suunnitelma tuottaa, jalostaa ja käyttää uraania. Siihen kuuluu ainakin kaivoksia, jalostuslaitoksia ja voimaloita sekä useita tutkimuslaitoksia. Yhdysvaltojen ja Euroopan mukaan ohjelmaan kuuluu myös ydinaseen kehittelyä, mutta Iranin johto sanoo ohjelman tähtäävän vain energiantuotantoon ja ydinvoiman lääketieteelliseen käyttöön.


title: Iranin ydinohjelma

text: Ohjelma on ajanut maan kiistaan kansainvälisen yhteisön kanssa, koska sen epäillään liittyvän ydinaseen hankkimiseen. Kiistan aiheena on Iranin päätös rikastaa itse ydinvoimaloittensa uraani, vaikka rikastettua uraania voi ostaa halvalla ulkomailta. Iran sanoo tuottavansa vain matalarikasteista reaktoriuraania, mutta samalla tekniikalla voi valmistaa myös korkearikasteista aseluokan uraania. Mahdolliseen tulevaan ydinaseeseen viittaa myös maan kehittynyt kantoraketti- ja ohjusohjelma.


title: Iranin ydinohjelma

text: Vuonna 2011 IAEA:n asiantuntijaraportissa arvioitiin Iranin olevan ainakin vuoden, luultavasti useamman päässä aseluokan uraanin tuotannosta.


title: Iranin ydinohjelma

text: Iran on allekirjoittanut ydinsulkusopimuksen, jonka mukaan maa ei saa hankkia ydinaseita. Se ratifioi sopimuksen 1970, ja päästi IAEA:n tarkkailijat maahan vuonna 1992.


title: Iranin ydinohjelma

text: Yhdysvaltain tiedustelun raportin mukaan Iranin pommiohjelma olisi lopetettu jo 2003, ja sen jäänteetkin vuoden 2007 keskivaiheille. Kuitenkin vuonna 2009 Iran rakensi uutta uraanirikastamoa, mikä liittyi länsimaiden mielestä pommiohjelmaan. Myös vuonna 2009 Iranin hallitusta vastaan nousseen opposition uskotaan tukevan ydinohjelmaa.


title: Iranin ydinohjelma

text: Iranilla on luultavasti uraania rikastavia sentrifugeja enemmän kuin se maailmalle kertoo. Helmikuussa vuonna 2010 Iran ilmoitti rakentavansa 10 uutta rikastamoa ja nostavansa uraanin rikastusastetta 3,5%:sta 20%:een lääketietellisten isotooppien tuotantoa varten. 20% on jo melko korkea rikastusaste, vaikka ei vielä sopiva ydinaseeseen.


title: Iranin ydinohjelma

text: Monet Iranin ydinohjelman ja ohjusohjelman piirteet viittaavat ydinaseen kehittelyyn.


title: Iranin ydinohjelma

text: Iran on ilmoittanut rikastavansa uraania rauhanomaista käyttöä varten käytettäväksi ydinpolttoaineena. Ydinvoimaloissa "palava" uraani on lähinnä kevyttä isotooppia U-235:tä, ja suurin osa luonnonuraanista hoitainna neutroneilla halkeamatonta U-238:aa. Ydinvoimalan polttoaineeseen tarvittava 3–5% pitoisuusasteen uraani olisi Iranille taloudellisempaa ostaa kuin valmistaa itse. Muita kriisin kohteita on Iranin rakenteilla oleva raskasvesilaitos, joka voisi soveltua plutoniumin valmistukseen. Iranille on tarjottu omasta ydinpolttoaineen rikastamisesta luopumista ja samalla kevytvesireaktoria, millä ei voitaisi tuottaa ydinaseeseen tarvittavaa rikastetta. Venäjä tarjoutui rikastamaan uraania Iranille, jolloin Iranin ei tarvitsi suorittaa epäiltyä rikastusprosessia itse. Iran kieltäytyi ilmoittaen, että syy omalle uraaninrikastamiselle on juuri se, että Iranille ei oltu myyty rikastettua uraania.


title: Iranin ydinohjelma

text: Iran on ollut osittain haluton antamaan Kansainväliselle atomienergiajärjestölle IAEA:lle tietoa ja tarkastusmahdollisuuksia. Yhdysvaltain tiedustelupalvelu CIA ei ole löytänyt Iranin väitetystä ydinaseohjelmasta minkäänlaisia todisteita.


title: Iranin ydinohjelma

text: Iran on hankkinut ohjuksia muista maista, lähinnä Pohjois-Koreasta. Niiden uskotaan kantavan Länsi-Euroopan pääkaupunkeihin ja Moskovaan asti.


title: Iranin ydinohjelma

text: Vuonna 2011 IAEA raportoi Iranin tutkivan Shahab 3-ohjusten varustamista ydinkärjillä.


title: Iranin ydinohjelma

text: Tarpeeksi kehittyneellä tekniikalla Iran pystyisi uhkaamaan Yhdysvaltoja, millä olisi vaikutusta myös Euroopan turvallisuuteen Venäjän vastustaman ohjuskilpihankkeen vuoksi. Egypti ja Saudi-Arabia saattaisivat ryhtyä kehittämään omaa ydinasettaan, mikä johtaisi varustelun laajenemiseen Lähi-idässä.


title: Iranin ydinohjelma

text: Iranin ydinohjelma alkoi shaahin valtakaudella Yhdysvaltojen, Britannian, Ranskan ja Saksan tuella vuonna 1975. Tarkoituksena oli hankkia maahan ydinvoimaa. Ydinvoimaa tarvittiin, koska piti kyetä tuottamaan sähköä kasvavaa kansantaloutta varten ja varautua aikaan, jolloin maan öljyvarat ehtyvät. Iran sopi ostavansa kaksi voimalaa Ranskasta, kaksi Saksasta ja neuvotteli Yhdysvaltojen kanssa kahdeksasta voimalasta. Islamilaisen vallankumouksen jälkeen Yhdysvallat veti tukensa pois, ja pyrki estämään Iranin ydinvoimakehitystä IAEA:n kanssa.


title: Iranin ydinohjelma

text: Saksalaisen Siemensin aloittama Busherin ydinvoimala jäi kesken vallankumouksen aikana. Venäläiset rakensivat sen valmiiksi 1995 alkaen.


title: Iranin ydinohjelma

text: Vuonna 2003 Iran kertoi lopettavansa uraanin rikastusohjelman ja päästävänsä IAEA:n tarkastajat laitoksiinsa. IAEA raportoi että aseohjelmasta ei ollut todisteita.


title: Iranin ydinohjelma

text: Vuonna 2005 Iran ilmoitti aloittavansa uraanin rauhanomaiseen käyttöön tähtäävän jalostuksen uudelleen. IAEA:n mielestä tämä rikkoi yhdinsulkusopimusta.


title: Iranin ydinohjelma

text: YK:n turvallisuusneuvoston päätöslauselma 1696 31. joulukuuta 2006 vaati Irania keskeyttämään rikastamisen, kunnes ohjelman rauhanomaisuudesta päästään selvyyteen. Tuolloin Iranille oli 164 sentrifugia uraanin rikastamiseen. Määrä aiotaan nostaa 60 000.


title: Iranin ydinohjelma

text: Kuubassa syyskuussa 2006 kokoontunut 118 maan sitoutumattomien maiden liike julisti päätöslauselmassaan tukensa Iranin rauhanomaiselle ydinohjelmalle.


title: Iranin ydinohjelma

text: IAEA:n taustalla Yhdysvallat ja erityisesti Israel ovat pyrkineet painostamaan Irania luopumaan ydinohjelmastaan. Yhdysvallat ja Israel pitävät säännöllisesti merisotaharjoituksia Hormuzinsalmella. Yhdysvalloilla oli syyskuussa 2007 Persianlahdella kolme lentotukialusryhmää.


title: Iranin ydinohjelma

text: 23. joulukuuta 2006 YK:n turvallisuusneuvosto päätti yksimielisesti asettaa Iranille pakotteita estääkseen ydinohjelmaan tai ballistisiin ohjuksiin liittyvän materiaalin, välineistön tai tekniikan siirtämisen Iraniin. Tekstiä muutettiin ennen sen hyväksymistä useaan otteeseen, etenkin Venäjän aloitteesta, koska Moskova ja Peking pitivät sitä liian ankarana, kun taas Yhdysvallat ajoi kovempaa linjaa.


title: Iranin ydinohjelma

text: Iran ajautui 2007 aikana kiistaan länsivaltojen ja IAEA:n kanssa ydinohjelmastaan. Huhtikuussa 2007 Iran pidätti 15 brittien sotilasta, jotka olivat Iranin mukaan harhautuneet sen aluevesille.


title: Iranin ydinohjelma

text: Huhtikuun puolivälissa 2007 Iran käynnisti kaikki Natanzin 1300 sentrifugia.


title: Iranin ydinohjelma

text: Syyskuun lopulla 2009 Iran ilmoitti rakentavansa toisen uraanirikastamon Natanzin laitoksen lisäksi. Iranin IAEA:lle lähettämän kirjeen mukaan laitos ei vielä rikasta uraania ja se on vasta kokeiluasteella. Länsimaiden mielestä Iran salasi uuden rikastamon rakentamisen liian pitkään. Iranin mielestä uuden rikastamon rakentamista ei salattu, koska maa ilmoitti siitä IAEA:lle. Myös Venäjän presidentti Medvedevin mielestä laitoksen rakentaminen salattiin. . Iran ilmoitti sallivansa IAEA:n tarkastuksen uuteen laitokseen, ja tällöin laitos olisi täysin laillinen. Iranin mielestä laitoksessa ei rikasteta uraania aseluokan väkevyyteen asti.


title: Iranin ydinohjelma

text: Länsivallat ja Israel tuomitsivat laitoksen jyrkästi sanoen sen liittyvän maan pommiohjelmaan. Yhdysvaltain presidentti Barack Obama uhkasi Irania pakotteilla uuden laitoksen vuoksi. Länsimaat vaativat Iranilta varmoja merkkejä siitä ettei maan uraanin rikastaminen liity kehitteillä olevaan ydinaseeseen. Israel vaati länsimailta selvää vastausta Iranin uraanin rikastusohjelmaan. Myös Venäjä vihjasi halusta tukea Iranin vastaisia pakotteita. Aiemmin Venäjä ei ole ollut yhtä halukas toimimaan Irania vastaan pakottein YK:ssa..


title: Iranin ydinohjelma

text: Iran ilmoitti helmikuussa 2010 rakentavansa 10 uutta uraanirikastamoa ja nostavansa rikastusastetta 3,5%:sta 20%:iin. 20 % tarvitaan lääketieteellisten isotooppien tuotantoon. Vaikka 20%:inen uraani ei kelpaa ydinaseeseen, siitä voidaan puolessa vuodessa tuottaa aseluokan uraania. Israel raivostui Iranin uusista aikeista. Yhdysvallat ja Israel halusivat Iranille tästä kovat kansainväliset pakotteet.


title: Iranin ydinohjelma

text: Stuxnet-tietokonemato riehui syyskuussa Busherin ydinvoimalan työntekijöiden koneissa.


title: Iranin ydinohjelma

text: Iran ilmoitti että Busherin generaattorit toimivat pienellä teholla toukokuussa ja kytkettiin valtakunnanverkkoon syyskuussa.


title: Iranin ydinohjelma

text: Marraskuussa IAEA raportoi että Iranin ydintutkimus tähtää pommin laukaisijan kehittämiseen.


title: Iranin ydinohjelma

text: Iran aloitti uraanin rikastamisen maanalaisessa Fordon laitoksessa. YK:n tarkkailijat löysivät jäänteitä 27% uraanista.


title: Iranin ydinohjelma

text: Länsimaat sopivat taloudellisista pakotteista: Euroopan unioni sopi öljyn tuontikiellosta. Iranin keskuspankin varat jäädytettiin sekä Euroopassa että Yhdysvalloissa.


title: Iranin ydinohjelma

text: Helmikuussa Yhdysvaltojen varapresidentti Joe Biden ehdotti kahdenvälisiä neuvotteluja mutta Iran kieltäytyi.


title: Iranin ydinohjelma

text: Maaliskuussa Iranin presidentti Hassan Rouhani ilmoitti, että Iran on hylännyt ydinohjelmansa sotilaallisen puolen, koska on syntiä omistaa ydinaseita.


title: Iranin ydinohjelma

text: Iranin ydinohjelma saattaa pahimmassa tapauksessa johtaa sotilaallisiin iskuihin Irania vastaan, kuten kävi 1980-luvun alussa Irakin tapauksessa. Israel tuhosi Operaatio Operassa kahdeksan F-16-hävittäjän kuudellatoista pommilla Irakin ydinvoimalan Osirakissa 7. kesäkuuta 1981. Koneita oli saattamassa kuusi F-15:ä. Operaation motiiviksi kerrottiin, että reaktori saattoi olla Saddam Husseinin hallinnon Israelia vastaan kohdistama ydinaseuhka. Elokuun lopulla 2007 Ranskan presidentti Sarkozy kertoi Yhdysvaltain vierailunsa jälkeen maansa diplomaattien vuosikokouksessa Yhdysvaltojen aikomuksesta pommittaa Irania ("bombed into compliance"), ellei se taivu länsimaiden vaatimuksiin.


title: Iranin ydinohjelma

text: Israel järjesti sotaharjoituksen valmistautuakseen iskemään Iranin ydinlaitoksia vastaan. Apulaispääministeri Shaul Mofaz ilmoitti Israelin olevan pakotettu suorittamaan operaatio, jollei Iran lopeta uraanin rikastamista. Pääministeri Ehud Olmertin mukaan kaikkia vaihtoehtoja kuitenkin harkitaan. Ydinohjelman kannalta keskeiset laitokset on kuitenkin sijoitettu eri puolille Irania, minkä vuoksi ilmaiskuja jouduttaisiin tekemään useampia. Israel joutui ottamaan huomioon Yhdysvaltain presidentinvaalit, koska republikaaniehdokas John McCain oli Barack Obamaa valmiimpi sotilaallisiin toimiin.


title: Iranin ydinohjelma

text: 12. tammikuuta 2010 ilmoitettiin jo kolmannen iranilaisen ydintutkijan kuolleen murhattuna. Iranin yliopiston professori Massoud Mohammadi sai surmansa, kun kauko-ohjattu pommi räjähti. Iran syytti iskusta Yhdysvaltain ja siionistien tukemia palkkasotilaita. Iranin oppositio kiisti tehneensä iskun Marraskuussa 2010 presidentti Ahmadinejad sanoi haittaohjelman häirinneen Iranin rikastusohjelmaa, mikä oli jo aiemmin uutisissa huomattu. 29. marraskuuta ydinfyysikko Majid Shahriari kuoli kun hänen autonsa ohi ajavan moottoripyörän tuntematon ajaja heitti hänen autonsa etuikkunasta sisään pommin. Iran syytti tästä iskusta Israelin tiedustelupalvelua


title: Iranin ydinohjelma

text: Kiina ja Venäjä esiintyivät sovittelevasti, vaikka pyrkivät saamaan Iranin ydinpolttoaineen tuotantoa kansainväliseen valvontaan. Venäjä on myynyt Iranille ilmatorjuntaohjuksia.


title: Iranin ydinohjelma

text: Iranin ydinohjelma koostuu useasta osasta: uraanikaivoksista, polttoaineenkäsittelylaitoksista, laboratorioista sekä reaktoreista. Ne ovat hajasijoitetut ympäri Iranin valtioaluetta, tosin siten, että suurin osa on Länsi- tai Keski-Iranissa.


title: Iranin ydinohjelma

text: Būšehrissa alettiin 1974 suunnitella Siemens AG:n ja AEG Telefunkenin yhteisyrityksen Kraftwerk Union A.G:n avustuksella kahta 1 196 MW tuottavaa ydinreaktoria Šīrāzin kaupunkia varten. 1975 solmittiin sopimus kahden reaktorin rakentamisesta. Reaktorit toimittaisi ThyssenKrupp.


title: Iranin ydinohjelma

text: Sopimus oli arvoltaan 4–6 miljardia dollaria. Työt keskeytyivät tammikuussa 1979. Heinäkuussa 1979, jolloin hankkeesta luovuttiin, koska Iranissa tapahtui islamilainen vallankumous, olivat reaktorien valmistumisasteet 50 % ja 80 %. Kraftwerk-Union A.G:n puolelta syyksi ilmoitettiin 450 miljoonan dollarin erän ja myöhästymismaksujen maksamatta jättäminen. Siihen mennessä Kraftwerk-Union A.G. oli saanut projektista 2,5 miljardia dollaria.


title: Iranin ydinohjelma

text: Irakin–Iranin sota aiheutti lukuisia ilmahyökkäyksiä ja vahinkoja helmikuun 1985 ja vuoden 1988 välillä. Iranin hallitus pyysi Siemensiä suorittamaan projektin loppuun, mutta Yhdysvallat vaikutti asiaan kielteisesti diplomatiallaan. Irakin hyökkäyksen vuoksi ydinohjelman toimeenpanoa siirrettiin sodan loppuun.


title: Iranin ydinohjelma

text: 1992 Iran allekirjoitti sopimuksen venäläisten kanssa projektin loppuun saattamisesta. Vuonna 1995 Venäjä allekirjoitti sopimuksen kevytvesireaktorin toimittamisesta. Sopimuksessa edellytetään, että ydinvoimalan käytetyt polttoainesauvat toimitetaan Venäjälle jälleenkäsiteltäviksi. Yhdysvallat esitti huolensa siitä, että Iran pitäisi polttoainesauvat itse ja valmistaisi niistä ydinaseisiin tarvittavaa plutoniumia. 2004 Yhdysvaltain apulaisulkoministerin John Boltonin mukaan Iran oli ilmoittanut kolmelle EU-maalle, Britannialle, Ranskalle ja Saksalle, että se voisi hankkia itselleen ydinaseita kolmen vuoden kuluessa, mutta Yhdysvaltain tiedusteluarvio ei tukenut väitettä.


title: Iranin ydinohjelma

text: Gachinissa on Iranin oma uraanikaivos. Kaivostoiminta alkoi siellä vuonna 2004, ja 2010 Iran ilmoitti toimittaneensa ensimmäisen keltakakun eli uraanimalmitiivisteen rikastettavaksi.


title: Iranin ydinohjelma

text: Isfahanissa uraanimalmi muunnetaan käsittelylaitoksessa heksafluoridikaasuksi, uraanioksidiksi ja metalliksi, jota Iranin reaktorit eivät tarvitse polttoaineekseen. Teknologiakeskuksessa on neljä pientä kiinalaista tutkimusydinreaktoria, joita käyttää AEOI. Se tuottaa keltakakusta uraaniheksafluoridia.


title: Iranin ydinohjelma

text: Iran rakentaa uraaninrikastuslaitosta Natanziin. Vuonna 2013 se alkoi asentaa sinne 180 sentrifugia.


title: Iranin ydinohjelma

text: Työt keskeytettiin 2003, mutta aloitettiin uudelleen. Asiantuntija-arvioiden mukaan Natanziin voisi sijoittaa 50 000 kehittynyttä kaasusentrifugia, joista voisi tuottaa 20 ydinaseeseen tarvittavan uraanin. Toisten arvioiden mukaan Natanziin sijoitettaisiin ehkä vain 5 000 sentrifugia.


title: Iranin ydinohjelma

text: Arakin lähistöllä on raskasvesilaitos. Raskaalla vedellä hallintaan fissioreaktiota ja sen avulla voidaan tuottaa myös plutoniumia.


title: Iranin ydinohjelma

text: IAEA kävi paikalla 2010 jolloin laitos oli rakenteilla. Se on päätellyt satelliittikuvista että laitos on sittemmin aloittanut toimintansa.


title: Iranin ydinohjelma

text: Fordon laitos lähellä pyhää Qomin kaupunkia on uraanin rikastuspaikka.


title: Pontiac Firebird

text: Pontiac Firebird on yhdysvaltalainen GM:n valmistama urheiluautomalli, jota valmistettiin vuodesta 1967 aina vuoteen 2002. Firebird perustuu General Motorsin F-runkoon, johon myös perustuu sisarmalli Chevrolet Camaro.


title: Pontiac Firebird

text: Firebirdiä on saanut usealla eri lisävarustesarjalla mm. Formula ja Trans Am. Trans Am -mallit edustavat tehokkaimpia ja parhaiten varusteltuja Firebirdejä, varusteisiin kuuluu suorituskykyä ja ulkonäköä parantavia yksityiskohtia. Trans Amit on varustettu V8-moottorilla, viimeisimmät Trans Amit pohjautuvat samaan tekniikkaan Corvetten kanssa.


title: Pontiac Firebird

text: 1980-luvun suositussa Ritari Ässä -televisiosarjassa ihmeauto-Kitt pohjautui Pontiac Firebird Trans Amiin. Pontiac Firebird Trans Am on ollut mm. myös kaikissa kolmessa Konna ja Koukku (Smokey and the Bandit) -elokuvassa. Vuonna 1987 Kitt, oikeasti Pontiac Trans Am V8 vuosimallia 1981, oli ”kiertueella” Suomessa muun muassa Sirkus Finlandian mukana ja myös yritysten ja yhteisöjen vuokrattavissa.


title: Kabulin kirjakauppias

text: Kabulin kirjakauppias () on norjalaisen toimittajan Åsne Seierstadin kirjoittama kiistelty teos, joka kertoo Kabulissa, Afganistanissa elävän kirjakauppiaan Shah Mohammad Raisin perheen elämästä. Kirjan on suomentanut Veijo Kiuru ja suomeksi kustantanut WSOY.


title: Kabulin kirjakauppias

text: Kirja ilmestyi Norjassa vuonna 2003. Toimittaja Seierstad oli vuoden 2002 keväällä asunut kabulilaisen kirjakauppiaan perheessä ja tutustunut kaupungin arkiseen ja jokapäiväiseen elämään, johon maata ja kaupunkia hallinneet useat eri järjestelmät olivat jättäneet pysyvät jälkensä ja jopa arpensa.


title: Kabulin kirjakauppias

text: Kirjassa Kabulin kirjakauppias Mohammed Shah Rais kertoo, miten kolme eri hallintoa suhtautui kirjoihin vihamielisesti. Ensiksi maassa ja eritoten Kabulissa valtaa pitänyt kommunistihallinto suhtautui vihamielisesti erilaista maailmankuvaa edustaviin kirjoihin. Sitten sisällissodan aikainen mujahedien hallinto hävitti kirjakaupan, ja kolmantena tullut taliban-hallinto sytytti kirjaroviot.


title: Kabulin kirjakauppias

text: Sultan Khan eli todellisuudessa kirjakauppias Mohammed Shah Rais on hyvin toimeentuleva, sivistynyt ja koulutettu mies. Hänelle kirjojen lukeminen ja sananvapaus ovat aina olleet hänen intohimonsa, jo aivan nuoresta, jolloin hän aloitti kirjojen oston ja myynnin. Vaikeina aikoina hän myi tiskin alta, mustasta pörssistä, kiellettyjä kirjoja, joiden takia hän joutui vankilaan ja moneen kertaan neuvostohallinnon sekä talibanien kuulusteltavaksi. Hänen kirjojaan myös poltettiin roviolla.


title: Kabulin kirjakauppias

text: Toimittaja Rauli Virtanen toteaakin artikkelissaan, että ”Oli miten oli, Kabulin kirjakauppias ja hänen poikansa, jotka ovat tämänkin kirjoittajalle tuttuja parin vuosikymmenen ajalta, ovat kaupungin paras lähde maata koskevaan kirjallisuuteen”.


title: Kabulin kirjakauppias

text: Vaikka Kabulin kirjakauppias usein luokitellaan tietokirjaksi, se toimii myös romaanina, koska Seierstad kirjoittaa paitsi oloista sotien runtelemassa maassa, sen politiikasta, uskonnosta ja historiasta, myös yksittäisistä ihmiskohtaloista ja niihin liittyvistä tunteista. Kirja on siten eräänlaista fiktiivistä faktaa.


title: Kabulin kirjakauppias

text: Teoksen kirjoittaja Åsne Seierstad asui kirjakauppiaan kotona Kabulissa kevään 2002 ja tutustui näin perheeseen – Khanin kahteen vaimoon, lapsiin ja muihin sukulaisiin. Kirjoittaja kävi naisten kanssa basaarissa, kylpylässä, kauneushoitolassa ja häissä. Kuitenkin naisten mahdollisuuksista poiketen hän sai esimerkiksi oleskella kirjakaupassa ja matkustella. Kirja siis kertoo järjestetyistä avioliitoista, kielletystä rakkaudesta, rikoksista ja rangaistuksista, yhteisön sisäisistä ankarista säännöistä ja nuorten kapinoinnista olosuhteita vastaa. Kaikesta tästä kokemusmaailmasta kirjoittaja synnyttää kuvan kansasta, joka yrittää vapautua rankasta sotaisasta menneisyydestään ja samalla rakentaa parempaa tulevaisuutta.


title: Kabulin kirjakauppias

text: Kirjan lukenut YK:n eritysasiantuntija Pekka Haavisto, joka on itse perehtynyt henkilökohtaisesti myös olosuhteisiin Afganistanissa ja sen pääkaupungissa Kabulissa, kirjoittaa kirjasta ja sen kohteesta näin: ”Mutta kirjakauppiaan perheessä tapahtuu paljon muutakin kuin bisneksen uusi kukoistus. Yli viiskymppinen kirjakauppias nai kakkosvaimokseen teini-ikäisen tytön, jota muu perhe vihaa. Sisko raataa keittiötöissä eikä juuri saa kiitosta. Sukulaisperheessä kunniamurhataan tyttö, jonka huoneessa poika on salaa käynyt. Kauppias ei päästä 12-vuotiasta poikaansa kouluun, kun tarvitsee tätä makeiskioskissaan. 17-vuotias isoveli vikittelee tyttöjä ja pitää kavereineen salaisia viina- ja pilvijuhlia. Sivistyneestä ja kirjoja rakastavasta Kabulin kirjakauppiaasta piirretään kotityrannin kuva.”


title: Kabulin kirjakauppias

text: Naisten asemassa Afganistanissa ja erityisesti Kabulissa on kuitenkin tapahtunut merkittäviä parannuksia taliban-hallinnon aikoihin verrattuna. Naiset uskaltavat iloita arjesta ja uhmaavat sortoa ja alistusta hyvin rohkeasta, jopa kuoleman edessä. Seierstad kuvaa teoksessaan, kuinka afgaaninaisten runot ja laulut kertovat esimerkiksi salaisista rakastetuista eri aikakausina. Nämä runot ovat voimakkaita ja väkeviä.


title: Kabulin kirjakauppias

text: Kirja on saanut mm. Britanniassa arvostetun Emma-palkinnon. Emma on lyhennys sanoista "Ethnic Multicultural Media Awards", ja sillä palkitaan etnisesti monikulttuurisesta toiminnasta.


title: Kabulin kirjakauppias

text: Åsne Seierstadin kirja on käännetty useille kielille, ja lähes joka maassa sitä on myyty hyvin. Kirjan esikuva kirjakauppias Mohammed Shah Rais vaatii korvauksia ja on käynyt puhujamatkoilla Norjassa ja Ruotsissa. Hän pitää kirjaa loukkauksena itseään, perhettään ja koko maataan kohtaan. Hän katsoo kirjan loukkaavan perheensä yksityiselämän suojaa. Kabulissa vaikuttava italialainen toimittaja Vanni Cappelli on puolustanut pitkäaikaista ystäväänsä kirjakauppias Mohamed Shah Raisia, ja hän on kirjoittanut Seierstadin laatimien dialogien olevan paljolti pötyä ja mielikuvituksen tuotetta, sillä kirjoittaja ei osaa Afganistanissa puhuttuja pääkieliä pashtua ja daria. Arvosteluun Seierstad on vastannut sanomalla: ”"Minulle totuus Afganistanista on tärkeämpää kuin se, että hän (kirjakauppias) on pettynyt kuvaansa kirjassa."" Näin Åsne Seierstad puolustautuu kritiikiltä Aftonbladetin haastattelussa.


title: Tokmanni

text: Tokmanni Group Oyj on suomalainen kauppaketju, joka oli vuonna 2015 liikevaihdolla mitattuna Suomen ja Pohjoismaiden suurin halpakauppaketju. Sen tunnuslause on Fiksun ostamisen puolesta, Eurolla enemmän, aiemmin tunnuslause oli Aina hintansa väärti. Tokmanni on Suomen ainoa valtakunnallinen halpakauppaketju, jolla oli vuoden 2018 lopulla noin 200 myymälää ympäri maata. Vuosien 2013–2015 aikana yhtiö toteutti brändin yhdenmukaistamisen, jossa kaikki Tokmanni-konsernin myymälät koottiin Tokmanni-brändin alle.


title: Tokmanni

text: Käyttötavaroiden lisäksi Tokmanni-myymälät myyvät yleensä myös kuivaelintarvikkeita, mutta 13 myymälän valikoimaan kuuluvat myös tuore-elintarvikkeet. Ketjun omia merkkejä ovat muun muassa Iisi-päivittäistavarat ja Priima-elintarvikkeet.


title: Tokmanni

text: Alkunsa Tokmanni-konserni on saanut veljeksien Kyösti ja Kari Kakkosen vuonna 1989 perustamasta Okman Oy:stä, joka muutti nimensä vuonna 1991 Tokmanniksi. Kakkosten halpakauppaketju kasvoi voimakkaasti Itä-Suomessa 1990-luvun alun laman aikana ja 2000-luvun alussa tehtiin päätös valtakunnallisen ketjun luomisesta.


title: Tokmanni

text: Vuonna 1995 kauppaketjusta ilmestyneen lehtijutun jälkeen Stockmann otti yhtiöön yhteyttä kirjeellä vaatien Tokmannia luopumaan nimestään. Asiaan palattiin myöhemmin marraskuussa 1997, kun Stockmannia edustanut asianajotoimisto lähetti Kakkosille uuden kirjeen, jossa yhtiötä syytettiin Stockmannin toiminimen loukkauksesta ja vaadittiin yhtiötä poistamaan kaupparekisteristä "Kauppahuone Tokmanni" -aputoiminimi ja myös lopettamaan Tokmanni-toiminimen käytön – Stockmann oli myös huomannut yhtiön käyttäneen paikallismainonnassaan otsikkoa ""$tokmanni"".


title: Tokmanni

text: Vastauksessaan yhtiö lupasi lopettaa "$tokmannin" käyttämisen mainonnassaan, mutta Tokmanni-nimestä ei suostuttu luopumaan. Kakkosen mukaan Tokmanni erottuu Stockmannista selkeästi sen ruotsinkielisessä merkityksessään: "tok" () ja "man" (), mikä Kakkosen mukaan viittaa hullun halpoihin hintoihin. Lopulta sekä käräjä- että hovioikeus vaati "$tokmanni" -tunnuksesta luopumista, mutta muilta osin Stockmannin vaatimukset hylättiin. Hovioikeus totesi tuomiossaan, että Stockmann oli ilman perusteluja viivytellyt kanteen nostamista sen jälkeen kun ensimmäinen kirje oli lähetetty.


title: Tokmanni

text: Tokmannin omistusrakenne muuttui lokakuussa 2004, jolloin yhtiön pääomistajaksi tuli pääomasijoittaja CapManin rahastot 51 prosentin omistusosuudella. Samalla Tokmanni osti 35 myymälästä koostuneen Vapaa Valinta -ketjun. Tokmannista tuli halpakaupan markkinajohtaja Suomessa tammikuussa 2006 yhtiön ostettua Tarjousmaxi Oy:n (Tarjoustalot, Maxi-Makasiinit ja Maxi-Kodintukut) koko osakekannan ja Robinhoodin liiketoiminnot. Yritysostojaan Tokmanni jatkoi hankkimalla kesäkuussa 2006 Kylmäkoskella toimineen Millerin ja marraskuussa 2006 neljästä myymälästä Oulun seudulla koostuneen Säästökuoppa-ketjun. Tokmanni osti 12 myymälästä Etelä-Suomen alueella koostuneen Säästöpörssi-ketjun marraskuussa 2007.


title: Tokmanni

text: Yhtiötä sen perustamisesta asti johtanut Kyösti Kakkonen väistyi toimitusjohtajan paikalta maaliskuussa 2009. Taustalla olivat Kakkosen mukaan henkilökohtaiset syyt. Tokmannin uudeksi toimitusjohtajaksi nimitettiin Heikki Väänänen, joka oli aiemmin työskennellyt Stockmannin tavarataloryhmän johtajana ja konsernin varatoimitusjohtajana.


title: Tokmanni

text: Toukokuussa 2012 Tokmanni siirtyi kokonaan ruotsalainen pääomasijoitusyhtiö Nordic Capitalin omistukseen. CapManin rahastot myivät 52 prosentin omistusosuutensa sekä Kyösti Kakkosen ja Seppo Saastamoisen yhtiöt molemmat 22 prosentin osuutensa yhtiöstä. Kaupan myötä Kakkonen luopui kokonaan Tokmanni-omistuksistaan.


title: Tokmanni

text: Myymäläketjunimet Vapaa Valinta ja Maxi-Makasiini jäivät historiaan vuonna 2014, jolloin kaikkien konsernin myymälöiden nimet päätettiin yhtenäistettiin Tokmanneiksi. Vuoden 2015 aikana myös Tarjoustalo ja Robinhood ottivat käyttöön Tokmanni-nimen. TokNet-nimellä vuodesta 2012 toiminut verkkokauppa otti myös käyttöön nimen Tokmanni vuoden 2015 alussa.


title: Tokmanni

text: Kesällä 2015 Nordic Capitalin kerrottiin suunnittelevan irtautumista Tokmannista, ja yhtenä vaihtoehtona pidettiin yhtiön listautumista pörssiin. Tokmannin listautumisanti järjestettiin 18. huhtikuuta ja 26. huhtikuuta 2016 välisenä aikana. Anti ylimerkittiin, ja Tokmannin mukaan listautumisanti herätti suurta mielenkiintoa suomalaisten ja kansainvälisten institutionaalisten sijoittajien sekä suomalaisten yksityishenkilöiden keskuudessa. Tokmanni keräsi listautumisannissa noin 96 miljoonan euron bruttovarat. Syyskuussa 2017 Nordic Capital myi jäljellä olleen 15 prosentin omistuksensa.


title: Tokmanni

text: Heikki Väänänen erosi toimitusjohtajan paikalta keväällä 2017. Aiemmin Keskon päivittäistavaratoimintojen johtotehtävissä työskennellyt Mika Rautiainen aloitti Väänäsen seuraajana yhtiön toimitusjohtajana kesäkuun 2018 alussa, kun Tokmanni oli päässyt sopuun Keskon kanssa kilpailukieltoehtoasioista. Rautiaisen aiempi työnantaja Kesko oli hakenut turvaamistoimia tämän siirtymiseen liittyen perustellen vaatimuksiaan johtajasopimukseen kuuluneella kilpailukieltoehdolla.


title: Tokmanni

text: Tokmannin tavoitteena on ollut myymäläverkostonsa kasvattaminen 200 toimipaikkaan. Lokakuussa 2018 yhtiö tiedotti ostaneensa yhdeksällä paikkakunnalla toimineen "Ale-Makasiinin", ja joulukuussa uutisoitiin Tokmannin ostaneen Lapista neljä myymälää, joihin kuuluu Sodankylässä sijaitseva Säästökuopan myymälä, Centtilä Keminmaassa sekä TEX Rovaniemellä ja Kemijärvellä. Kauppojen jälkeen Tokmannilla oli Suomessa 190 myymälää.


title: Tokmanni

text: Finnwatchin vuoden 2015 julkaisun mukaan Tokmanni on epäonnistunut toimittajansa ihmisoikeuksien arvioinnissa. Tutkimuksen mukaan Great Oriental Food Products Thaimaassa maksoi siirtotyöläisille laittoman pientä palkkaa ja työntekijöillä ei ollut viisumia tai työlupaa.


title: Tokmanni

text: Tokmannin viisi suurinta osakkeenomistajaa (tilanne 30.11.2018):


title: Tarapoto

text: Tarapoto on San Martínin alueella Perun pohjoisosassa sijaitseva kaupunki, jossa on noin 100 000 asukasta. Vaikka Moyobamba on alueen pääkaupunki, Tarapoto on alueen suurin kaupunki. Matkailu on yksi kaupungin tärkeimmistä elinkeinoista, ja kaupungista on lentoja mm. Iquitokseen, Limaan sekä Pucallpaan.


title: Alois Hitler

text: Alois Hitler (synt. Alois Schicklgruber; 7. kesäkuuta 1837 Strones, Waldviertel, Itävalta – 3. tammikuuta 1903, Leonding, Waldviertel, Itävalta) oli itävaltalainen tullivirkailija ja Adolf Hitlerin isä.


title: Alois Hitler

text: Alois Schicklgruber syntyi pienessä Stronesin maalaiskylässä Itävallan Waldviertelissä (""Metsäneljännes"") 1837. Hänen äitinsä oli naimaton 42-vuotias maalaisnainen Maria Anna Schicklgruber, joka ei suostunut kertomaan isän nimeä kastetilaisuudessa. Alois asui ensimmäiset vuotensa isoisänsä Johanneksen luona äitinsä kanssa.


title: Alois Hitler

text: Jälkikäteen isäksi merkitty kiertelevä myllärin apulainen Johann Georg Hiedler meni naimisiin Maria Annan kanssa viisi vuotta Aloisin syntymän jälkeen, mutta ei eläessään tunnustanut Aloisia pojakseen. Viisi vuotta kestänyt avioliitto päättyi Maria Annan kuolemaan, jolloin Johann Georg ilmeisesti jatkoi kulkurin elämäänsä, kuollen itsekin viisi vuotta myöhemmin. Johann Georg Hiedler on yksi todennäköisinä pidetyistä isoisäehdokkaista.


title: Alois Hitler

text: Johann Nepomuk Hüttler, Johann Georgin nuorempi veli toimi Aloisin kasvatti-isänä. Alois käytti äitinsä sukunimeä Schicklgruber aina vuoteen 1876, kunnes Johann Nepomuk kuulututti veljensä Johann Georgin Aloisin isäksi taatakseen hänelle oikeuden suvun perintörahoihin. Johann Georg oli tuolloin ollut kuolleena jo 20 vuotta. Samalla Johann Nepomukin vaatimuksesta 39-vuotias Alois vaihtoi sukunimensä. Hiedlerin tai Hüttlerin sijasta todistuksen laatinut pappi kirjoitti sukunimen muotoon Hitler. Johann Nepomuk Hüttlerin ottopojastaan kantaman vastuun ja hänen nimestään huolehtimisen sekä jälkeläisten yhdennäköisyysseikkojen vuoksi häntä pidetään hyvin mahdollisena ehdokkaana Aloisin biologiseksi isäksi. Teorian mukaan Johann Nepomuk ei olisi tunnustanut Aloisia pojakseen oman perheensä vuoksi.


title: Alois Hitler

text: Alois avioitui kolmesti, ensimmäistä kertaa 14 vuotta vanhemman Anna Glasl-Hörerin kanssa. Avioliitto oli lapseton ja onneton ja Alois hakikin seuraa talouden keittäjästä, Franziska Matzelsbergerista. Hänet Alois myös nai erottuaan Annasta ja tämän kuoltua 1883, vuosi sen jälkeen kun Franziska oli synnyttänyt hänelle pojan Alois juniorin. Pian tämän jälkeen syntyi toinen lapsi, tytär Angela. Franziskan kuoltua pian tuberkuloosiin Alois avioitui piispan erikoisluvalla 23 vuotta nuoremman Klara Pölzlin kanssa, jonka kanssa hänellä oli ollut suhde vielä toisen vaimonsa eläessä.


title: Alois Hitler

text: Alois Hitler oli luonteeltaan kova, tiukkaan kuriin ja järjestykseen uskova väkivaltainen mies. Katkeroitunut ja ajan myötä alkoholisoitunut Alois pieksi vaimoaan ja perhettään usein pienimmistäkin syistä. Alois ja Klara saivat yhdessä kuusi lasta, joista kolme ensimmäistä kuolivat alle kaksivuotiaina. Vasta neljäs, Adolf eli pitempään. Adolfin syntyessä Alois oli 52-vuotias. Klara Pölzl puolestaan oli siisti, vakava ja ahkera nainen, joka hoiti taloutta parhaansa mukaan miellyttääkseen puolisoaan. Syvästi uskovainen Klara oli onneton ärtyisän ja väkivaltaisen Aloisin puolisona ja suri syvästi kolmea ensimmäistä vauvaiässä kuollutta lastaan. Gustav ja Ida Hitler olivat kuolleet kurkkumätään ja Otto vain muutaman päivän ikäisenä. Neljännen lapsen Adolfin jälkeen perheeseen syntyivät myös Edmund, joka kuoli kuusivuotiaana tuhkarokkoon ja Paula, joka eli sisarusparvesta pisimpään, vuoteen 1960 saakka.


title: Alois Hitler

text: Alois Hitler oli naimisissa kolme kertaa:


title: Alois Hitler

text: Alois Hitler oli myös Adolf Hitlerin velipuolen Alois Hitler nuoremman nimi.


title: Saghand

text: Saghand on iranilainen paikkakunta, jossa on uraanikaivos. Paikka sijaitsee Yazdin provinssissa noin 500 km Teheranista etelään. Kaivoksen perustamista ovat tukeneet kiinalaiset suorittamalla kaivamista ja toimittamalla laitteita.


title: Saghand

text: Saghandin uraanikaivoksella arvioidaan olevan 1 730 000 tonnia uraanimalmia, jonka pitoisuus on keskinkertainen, 553 ppm. Kaivoksen tuotantokapasiteetti on noin 132 000 tonnia uraanimalmia vuodessa. Kaivostoiminnan vaatima henkilömäärä on noin 220 henkeä.


title: Eteerinen öljy

text: Eteerinen öljy on kasveista höyrytislaamalla valmistettu vettä hylkivä neste, joka sisältää haihtuvia aromeja. Eteerisiä öljyjä valmistetaan aromaattisia aineita sisältävien kasvien kukista, lehdistä, juurista, hedelmistä ja pihkasta.


title: Eteerinen öljy

text: Aitoja eteerisiä öljyjä käytetään hajusteina, aromaterapiahoitoihin, kosmetiikkaan, suitsukkeiden valmistamiseen ja joissain tapauksissa myös ruokien ja juomien maustamiseen. Niitä voidaan käyttää myös lääkkeiden ja puhdistusaineiden valmistamiseen.


title: Eteerinen öljy

text: Noin 10 % maailman kasvilajeista on aromaattisia, eli ne sisältävät ainesosia, joiden tehtävä on suojella kasvia kasvitaudeilta, homeelta, haavoilta ja kuivumiselta.


title: Eteerinen öljy

text: Eteerisillä öljyillä ryhmänä ei ole tiettyjä, yhteisiä kemiallisia tai lääkkeenomaisia ominaisuuksia.


title: Eteerinen öljy

text: Eteerisiä öljyjä ei tule sekoittaa esimerkiksi tuoksuöljyn nimellä myytäviin valmisteisiin, jotka ovat synteettisti valmistettujen tuoksuvien yhdisteiden seoksia. Eteerinen öljykin on lukuisten eri yhdisteiden seos, mutta ne ovat kaikki kasvin luontaisesti valmistamia, ei ihmisen sekoittamia.


title: Eteerinen öljy

text:
Eteerisiä öljyjä pidetään usein luonnollisina, turvallisina ja hoitavina, vaikka tällaisia ominaisuuksia löytyy vain osasta eteerisiä öljyjä ja nekin ovat toisistaan poikkeavia. Eteeristen öljyjen ominaisuuksien yleistäminen on vaarallista, koska jotkin eteeriset öljyt ovat myrkyllisiä pieninäkin määrinä.
Kaikki eteeriset öljyt eivät ole turvallisia käyttää, joten niiden ominaisuuksista on otettava selvää ennen käyttöä. Useimmat eteeriset öljyt ovat toksisia liian suurina määrinä tai muuten väärin käytettyinä. Eteeriset öljyt ovat usein todella voimakkaita, eikä niitä pitäisi käyttää iholle laimentamattomana. Suuri osa yleisesti käytetyistä ja turvallisina pidetyistä eteerisistä öljyistä sisältää myös allergeeneja. Eteerisiä öljyjä ei suositella käytettäväksi pienten lasten eikä koskaan vauvojen hoidossa.


title: Vaivara

text: Vaivara () oli kunta Itä-Virumaan maakunnassa Viron koillisnurkassa, Suomenlahden rannalla. Vuoden 2017 kuntauudistuksessa Vaivara, Kohtla-Järven Viivikonnan kaupunginosa ja Narva-Jõesuu yhdistyivät muodostaen uuden Narva-Jõesuun kaupungin.


title: Vaivara

text: Vaivaran laajaan kuntaan kuuluivat Narvan, Narva-Jõesuun ja Sillamäen kaupunkien väliset maaseutualueet. Vaivaran alue on maavaroiltaan rikas: sen alueella kaivetaan öljyliusketta eli palavaakiveä.


title: Vaivara

text: Vaivaran keskus sijaitsi Sinimäen kylässä. Sen lähellä sijaitsevat kuuluisat Sinimäet, jotka ovat olleet strategisesti merkittävät jo Suuressa Pohjan sodassa. Idästä länteen on kuljettava niiden läpi: pohjoispuolella on meri, eteläpuolella laajat suot ja Peipsijärvi. Kesällä 1944 Viron alueen kiivaimmat ja verisimmät taistelut toisessa maailmansodassa käytiin juuri Sinimäellä.


title: Vaivara

text: Itä-Virumaan maakunta jakautuu seutukuntiin, joista Vaivara kuuluu Narvan seudun muodostamaan Idaregiooniin. Sen neljällä kunnalla (Narva, Narva-Jõesuu, Sillamäe, Vaivara) on keskinäinen kumppanuussopimus Kotkan–Haminan seudun viiden kunnan (Hamina, Kotka, Miehikkälä, Pyhtää, Virolahti) kanssa.


title: Vaivara

text: Vuoden 2011 väestönlaskennan mukaan Vaivaran kunnassa oli 1 429 asukasta, joista venäläisiä oli 939 (65,7 %), virolaisia 354 (24,8 %) ja muita kansallisuuksia 132 (9,2 %).


title: Phoebe Buffay

text: Phoebe Buffay (myöh. Phoebe Buffay-Hannigan) on Lisa Kudrow’n esittämä kuvitteellinen hahmo tilannekomediasarjassa Frendit (1994–2004). Hahmon loivat sarjan käsikirjoittajat David Crane ja Marta Kauffman. Phoebe on yksi sarjan kuudesta päähenkilöstä.


title: Phoebe Buffay

text: Luonteeltaan Phoebe on melko omalaatuinen, ehkä siksi, että hän on asunut lapsuudessaan kadulla. Muut käyttävät hänestä lempinimeä Pheebs. Phoebe soittaa usein kitaraa ja esittää omia kappaleitaan. Phoeben tekemissä kappaleissa on yleensä erikoinen sanoitus. Eräs hänen tunnetuimmista kappaleistaan on ”Smelly Cat”.


title: Phoebe Buffay

text: Phoebeä esitti koko sarjan ajan, yhteensä 236 jaksossa vuosina 1994–2004, yhdysvaltalainen Lisa Kudrow. Hän oli aikaisemminkin näytellyt tilannekomedioissa, kuten sarjassa Hulluna sinuun. Lisäksi hänen oli tarkoitus näytellä Roz Doylea sarjassa Frasier, mutta hän ei saanut roolia.


title: Phoebe Buffay

text: Phoeben roolissa Kudrow aloitti vuonna 1994. Roolistaan hän Emmy-palkinnon vuonna 1998, minkä lisäksi hän oli ehdokkaana viidesti. Lisäksi hän oli neljästi ehdolla Screen Actors Guild Awards -palkinnon saajaksi ja hän voittikin sen vuonna 2000. American Comedy Awards -palkinnon hän sai samana vuonna. Vuonna 1996 hän oli ehdolla Golden Globe -palkinnon saajaksi mutta ei voittanut.


title: Phoebe Buffay

text: Frendien neljännen esityskauden aikana vuonna 1997 Kudrow alkoi odottaa lasta, minkä takia myös Phoebe tuli sarjassa raskaaksi. Kahden viimeisen kauden aikana Kudrow ansaitsi sarjan muiden pääosanäyttelijöiden tapaan miljoona Yhdysvaltain dollaria jaksolta.


title: Phoebe Buffay

text: Kudrow on esittänyt Phoebe Buffayta myös nimellä Lisa Kudrow Arquette. Silloin sarjan alkuteksteihin oli lisätty kaikkien näyttelijöiden oikeiden sukunimien jälkeen nimi Arquette (viidennen tuotantokauden viimeisessä jaksossa, Las Vegas ja kaikki on sekaisin I ja II). Tämä oli sarjan tekijöiden vitsi, joka perustui siihen, että Monica Gelleriä näytellyt Courteney Cox oli juuri mennyt naimisiin ja vaihtanut sukunimensä Cox Arquetteksi.


title: Phoebe Buffay

text: Frendien jälkeen Kudrow on esiintynyt satunnaisesti komediasarjoissa, minkä lisäksi hän on näytellyt muutaman komediaelokuvan pääsosaa.


title: Phoebe Buffay

text: Frendit on jossain maissa dubattu, ja Phoeben äänenä ovat toimineet muun muassa Alba Sola (espanjaksi), Michèle Lituac (ranskaksi), Maja Dürr (saksaksi) ja Bea Nyírő (unkariksi).


title: Phoebe Buffay

text: Phoeben varhaisvuosista tiedetään vähän, mutta sarjassa käy ilmi, että hän on asunut New Yorkin kaduilla ja kokenut paljon pahoja asioita. Hänen lapsuutensa ei ollut helppo, sillä hänen isänsä Frank Buffay – ammatiltaan apteekkari – jätti vaimonsa Lilyn ja lapsensa, kun Phoebe ja hänen kaksoissisarensa Ursula olivat vielä pieniä. Kun Phoebe oli 14-vuotias, hänen äitinsä teki itsemurhan työntämällä jouluna päänsä uuniin.Kausi 4: Häät (1998) Warner Bros. Television (viitattu 4.12.2007) Sen jälkeen Phoebe ja Ursula joutuivat asumaan kadulla ja selviytymään itse. Phoebe eli muun muassa ryöstämällä ihmisiä, minkä lisäksi hän piti huolta omasta alueestaan. Lisäksi hänellä oli muita kadulla asuneita ystäviä apunaan. Phoebe oli myös hyvin köyhä, koska hänellä ei ollut muun muassa ensimmäistä pyörää, kunnes Ross jaksossa "Makeisia" osti Phoebelle pyörän. Myöhemmin Phoebe asui ensin ”albiinon tyypin”, sitten Monica Gellerin ja viimeksi isoäitinsä luona. Hän on kertonut asuneensa myös Denise-nimisen henkilön kämppäkaverina, mutta Deniseä ei koskaan ole näytetty. Frendien tuottajan Todd Stevensin mukaan hän oli vain Phoeben keksimä hahmo, jota ei koskaan ollut olemassa.


title: Phoebe Buffay

text: Phoeben isoäiti salasi asioita ja valehteli paljon. Hän esimerkiksi väitti, että valokuvakehyksen mallikuvassa ollut mieshenkilö oli Phoeben isä. Totuus kuitenkin selvisi Phoebelle, kun hänen ystävillään sattui olemaan sama kuva. Isoäidin asunnossa oli valokuva myös Albert Einsteinista, jota Phoebe luuli isoisäkseen. Phoeben mukaan hänen isoäitinsä "palaa helvetissä".


title: Phoebe Buffay

text: Phoeben isäpuoli on istunut vankilassa useita vuosia tuomittuna murhasta, ja biologisen isänsä tytär tapasi vasta 17 vuotta äitinsä kuoleman jälkeen. Kun Phoebe etsi isäänsä, siinä kuitenkaan onnistumatta, hän löysikin velipuolensa Frank Jr.:n ja ystävystyi hänen kanssaan. Sarjan kolmannen tuotantokauden lopussa paljastuu, että Phoeben kuollut äiti ei ollutkaan hänen biologinen äitinsä. Biologinen äiti Phoebe Abbott oli luovuttanut Phoeben ja Ursulan parhaalle ystävälleen Lily Buffaylle. Isänsä Frank Buffayn Phoebe tapasi lopulta tämän ilmestyttyä Phoeben isoäidin hautajaisiin. Isoäidiltään Phoebe sai perinnöksi keltaisen taksin.


title: Phoebe Buffay

text: Phoeben pikkuvelipuoli Frank Jr. pyysi Phoebeltä suurta palvelusta. Koska hänellä ja hänen naisystävällään Alice Knightilla oli heikot mahdollisuudet saada lapsi normaalilla tavalla, Frank Jr. pyysi, että Alicen hedelmöittynyt munasolu pantaisiin kehittymään Phoeben kohtuun. Lopulta Phoebe suostui ja synnytti veljelleen kolmoset. Phoebe kiintyi lapsiin hetkeksi synnytyksen jälkeen (kts. kuva), mutta hän kuitenkin pystyi luovuttamaan heidät Frankille ja Alicelle. Lapsista yksi oli poika (Frank Jr. Jr.) ja kaksi tyttöjä (Leslie ja Chandler). Chandler nimettiin Phoeben ehdotuksesta Chandler Bingin mukaan, sillä lapsen odotettiin olevan poika.


title: Phoebe Buffay

text: Phoeben kaksoissisar Ursula Buffay on alun perin lähtöisin komediasarjasta "Hulluna sinuun". Ursula oli sarjassa tarjoilija, ja häntä näytteli Lisa Kudrow, kuten "Frendeissäkin".


title: Phoebe Buffay

text: Phoebe vihaa Ursulaa, mutta kunnollista syytä siihen ei oikeastaan kerrota, eikä sitäkään, mistä lähtien näin on ollut. Phoebe ja Ursula eivät kuitenkaan ole tekemisissä keskenään. Joey ja Chandler tapasivat Ursulan ensimmäisen kerran kahvilassa, jossa hän työskentelee, ja luulivat häntä aluksi Phoebeksi. Ursula seurusteli vähän aikaa Joeyn kanssa, mutta he erosivat Ursulan kyllästyttyä Joeyyn. Ursula on esiintynyt pornotähtenä nimellä ”Phoebe Buffay”.


title: Phoebe Buffay

text: Osaksi Ursulan takia Phoebe ei tiedä toista nimeään ja luuli itseään vuotta liian nuoreksi. Oikea ikä selvisi, kun Phoebe meni 30-vuotissyntymäpäivänään käymään Ursulan luona. Phoebe toivotti kaksoissisarelleen hyvää 30-vuotispäivää, mutta Ursula totesikin olevansa 31. Ikänsä hän sanoi tietävänsä henkilötodistuksen perusteella. Phoebe kysyi, olisiko Ursulalla myös hänen henkilötodistuksensa, sillä hän oli aina halunnut tietää toisen etunimensä. Ursula kuitenkin totesi myyneensä Phoeben paperit ruotsalaiselle pakolaiselle.


title: Phoebe Buffay

text: Phoebe eli vaikean lapsuuden, ja hänestä tuli melko erikoinen ja hieman lapsellinen. Hän muun muassa uskoi vielä joulupukkiin, kunnes Joey kertoi totuuden.


title: Phoebe Buffay

text: Phoebella tuntuu olevan enemmän miesystäviä kuin sarjan muilla naispuolisilla päähenkilöillä. Esimerkiksi yhdeksännellä kaudella Ross kertoo ihailevansa Phoeben tapaa tapailla miehiä, koska hän ei ikinä pohdi suhteitaan ja sitä tuleeko niistä ikinä mitään vakavaa, vaan hän lähinnä deittailee vapaasti murehtimatta tulevaisuutta sen kummemmin. Phoebe järkyttyi tämän takia, kun hän tajusi, ettei ollut ikinä seurustellut vakavasti kenenkään miehen kanssa.


title: Phoebe Buffay

text: Phoebe uskoo uudelleensyntymiseen ja ilmeisesti monijumalaisuuteenkin. Eräässä jaksossa Phoeben 82-vuotias asiakas kuoli hierontapöydälle. Phoebe uskoi, ettei naisen sielu mennyt kovinkaan kauas, vaan Phoebeen itseensä. Tämän jälkeen Phoebessä oli nähtävissä kaksi persoonaa, joista toinen oli Phoebe itse ja toinen kuollut vanhus. Phoebe otti yhteyttä vanhuksen aviomieheen, joka kertoi vaimonsa halunneen nähdä kaiken. Phoebe yritti näyttää kaikenlaista, mutta ei päässyt asiakkaansa sielusta eroon, ennen kuin Carolin ja Susanin lesbohäissä hän yhtäkkiä huusi: ”No nyt olet nähnyt kaiken!” Tämän jälkeen hän oli taas normaali.


title: Phoebe Buffay

text: Eläinten oikeudet ovat Phoebelle tärkeä asia, joten hän on kasvissyöjä eikä käytä turkkeja. Phoebellä on tapana ostaa tavaransa kirpputorilta, eikä hän pidä tavaroista, joihin ei liity tarinaa. Tämä kävi ilmi esimerkiksi silloin, kun Rachel osti apteekkaripöydän Pottery Barnilta. Kun Phoebe oli raskaana, hänen teki mieli lihaa. Joey ehdotti Phoebelle, että ei söisi lihaa tämän koko raskausaikana. Silloin Phoebe saisi syödä lihaa Joeyn puolesta, eikä sitä kuluisi siis yhtään normaalia enemmän.


title: Phoebe Buffay

text: Kuudennen kauden ”Phoebe juoksee” -jaksossa ilmenee, että Phoeben juoksutyyli on varsin erikoinen. Hänen kätensä nimittäin heiluivat miten sattuu, ja myös jalat liikkuivat oudosti. Phoebe selitti, että hän juoksee niin kuin hauskimmalta tuntuu. Samassa jaksossa myös Rachel omaksuu hänen juoksutyylinsä.


title: Phoebe Buffay

text: Englannin kielen lisäksi Phoebe osaa sujuvasti ranskaa, jota hän opiskeli asuessaan kadulla. Tämän lisäksi hän osaa myös hieman italiaa. Tämä kävi ilmi jaksossa, jossa Joeyn italialainen isoäiti tuli käymään. Phoebe puhui hänelle pari sanaa italiaa, mistä muut yllättyivät. Phoebe tosin tuntui yllättyvän tästä taidosta itsekin.


title: Phoebe Buffay

text: Phoebe soittaa usein akustista kitaraa Central Perkin kahvilassa. Alun perin hän oli vakioesiintyjä, mutta koska kahvilanomistajan mielestä hän ei ollut hyvä, hänen tilalleen palkattiin ammattimuusikko. Phoebe kuitenkin esittää kahvilassa silloin tällöin omia kappaleitaan, joiden aiheet ja sanoitukset eivät ole aivan tavallisia. Hän on muun muassa laulanut äitinsä itsemurhasta, kaksinivelisestä pojasta ja pienestä kiharaisesta karvasta. Eräässä jaksossa Phoebe sanoi harjoittelevansa muutamaa Iron Maiden -coveria, mutta pääasiassa hän luokittelee kappaleensa folkiksi.


title: Phoebe Buffay

text: Kerran Phoebe yritti opettaa Joeyta soittamaan kitaraa. Opetustekniikka oli kuitenkin melko erikoinen: Phoebe ei antanut Joeyn koskea kitaraan. Koska Phoebe ei tiennyt sointujen oikeita nimiä, hän keksi niille nimiä sen mukaan, miltä ne näyttivät. Joey kävi kuitenkin salaa musiikkikaupassa kokeilemassa kitaraa. Phoebe loukkaantui, koska Joey piti hänen opetusmetodejaan tyhminä.


title: Phoebe Buffay

text: Kitara on Phoebelle rakas. Tämä kävi ilmi, kun Monica kantoi Phoeben kitaran huoneesta toiseen. Phoebe sanoi lyövänsä Monicaa, jos tämä vielä koskisi hänen kitaraansa.


title: Phoebe Buffay

text: Phoeben tunnetuin kappale lienee ”Smelly Cat”, joka kertoo haisevasta kissasta. Phoebe esitti laulun ensimmäisen kerran toisen tuotantokauden jaksossa ”Vauvasotkua”. Myöhemmin samassa jaksossa hän opetti kappaletta ammattimuusikko Stephanielle ja kertoi sen olevan vaikea. Phoebe pääsi levyttämään kappaleen, ja siitä tehtiin jopa musiikkivideo. Phoeben lauluosio oli kuitenkin korvattu ammattilaulajan äänellä, eikä kappale ollut muutenkaan enää alkuperäisen kaltainen. Kun Phoebe tapasi isänsä Frank Buffayn, isä kertoi laulaneensa Phoebelle ja Ursulalle itse keksimäänsä lastenlaulua nimeltä Sleepy Girl. Kun hän lauloi laulun Phoebelle, ilmeni, että laulussa on aivan sama melodia ja samantapaiset sanat kuin Smelly Catissä.


title: Phoebe Buffay

text: Vaikka muut pitävätkin Phoebeä hieman outona, on hän hyvä ystävä kaikkien sarjan päähenkilöiden kanssa.


title: Phoebe Buffay

text: Phoebe asui ensin Monican kanssa, ja silloin hän tutustui muihin sarjan päähenkilöihin. Hän kuitenkin muutti pian takaisin isoäitinsä luo, kun ei kestänyt Monican neurooseja. Silti hän ei katkaissut suhdettaan Monicaan vaan ystävystyi myös tämän ystävien kanssa.


title: Phoebe Buffay

text: Monica oli 30-vuotissyntymäpäivillään juovuksissa eikä halunnut vanhempiensa tietävän siitä. Phoebe yritti kiinnittää muiden vieraiden huomion, jotteivät he huomaisi Monican tilaa. Kuinka ollakaan, hän pyysi kovaan ääneen syntymäpäiväsankari Monicaa pitämään puheen (kts. kuva).


title: Phoebe Buffay

text: Viidennellä kaudella Monica sai Phoeben kanssa järjestettäväkseen Rachelin yllätyssyntymäpäiväjuhlat. Monica halusi kuitenkin tehdä kaiken itse. Kun Phoebe suuttui, Monica antoi hänen tehtäväkseen huolehtia mukeista ja jäistä. Phoebe teki työtä käskettyä ja toi juhliin suuret määrät mukeja ja jäätä mitä erilaisimmissa muodoissa.


title: Phoebe Buffay

text: Kaikenlaisten asioiden järjestämisestä pitävä Monica ryhtyi järjestämään myös häitä, kun Phoebe oli menossa Mike Hanniganin kanssa naimisiin. Monica piti tiukkaa aikataulua ja oli tarkka kaikesta muustakin. Phoebe raivostui Monicaan ja erotti hänet tehtävästä. Lopulta Monica sai Phoeben tajuamaan, ettei hän pystyisi yksin järjestämään häitä. He tekivät sovinnon, ja Monica lopulta järjesti Phoeben häät.


title: Phoebe Buffay

text: Rachel muutti hetkeksi asumaan Phoeben luo kuudennella tuotantokaudella. Yhteiselo ei kuitenkaan sujunut aivan niin kuin he olivat suunnitelleet. Rachel osti asuntoon huonekaluja Pottery Barn -ketjun liikkeestä mutta valehteli niiden olevan kirpputorilta, kun tajusi Phoeben vihaavan kyseistä ketjua. Aluksi Rachel joutui häpeämään Phoebeä tämän omituisen juoksutyylin takia, mutta myöhemmin hän alkoi ajatella tyylin olevan sittenkin hyvä ja juoksi itsekin samalla tavalla. Lopuksi Rachelin ja Phoeben asunto paloi, kun Rachelin hiustensuoristin sytytti tulipalon.


title: Phoebe Buffay

text: Lisäksi Phoebe on sanonut valitsevansa Rachelin tyttöystäväkseen mieluummin kuin Monican, koska Rachel ei ole yhtä tiukkapipoinen.


title: Phoebe Buffay

text: Eräässä jaksossa Phoebe kävi Rachelin kanssa iltakoulun kurssilla, jossa tutustuttiin kirjoihin ja keskusteltiin niistä. Rachel ei kuitenkaan jaksanut nähdä erityisen paljon vaivaa, vaan hän kysyi Phoebeltä, mitä kirjassa oli tapahtunut. Kun Rachel vastasi ensin, Phoebe itse ei voinutkaan käyttää omia vastauksiaan. Phoebe kertoi Rachelille muutaman kerran oikeat vastaukset, mutta sitten hän valehtelikin kirjan päähenkilön olevan robotti, ja Rachel selitti koko luokan kuullen asian aivan väärin ja jopa vertasi kirjan päähenkilöä Robocopiin. Lopulta Rachel kyllästyi kouluun, ja Monica tuli jakson lopussa hänen tilalleen.


title: Phoebe Buffay

text: Ross – joka on ammatiltaan paleontologi – suuttui Phoebelle, kun tämä kertoi, ettei usko evoluutioon. Ross yritti kaikin keinoin todistaa evoluutioteorian oikeaksi, mutta lopulta Phoebe sai hänet myöntämään, että on pienen pieni mahdollisuus, että teoria onkin väärässä. Myöhemmin Phoebe kertoi epäilevänsä myös painovoiman olemassaoloa, sillä hänestä tuntuu ennemminkin siltä, että häntä työnnettäisiin ylös kuin vedettäisiin alas.


title: Phoebe Buffay

text: Jaksossa, joka kertoi ajasta ennen kuin kaikki päähenkilöt olivat tutustuneet toisiinsa, Phoebe melkein harrasti seksiä Rossin kanssa baarin biljardipöydällä. Tilanne kuitenkin päättyi nauruun.


title: Phoebe Buffay

text: Sarjan kuluessa selviää, että kadulla asunut teini-ikäinen Phoebe oli ryöstänyt repun Rossilta, kun tämä oli nuori. Repussa oli Rossin itse tekemiä Science Boy -sarjakuvia. Phoebe kuitenkin oli säilyttänyt sarjakuvat ja palautti ne myöhemmin Rossille.


title: Phoebe Buffay

text: Kun Phoeben asunto oli palanut Rachelin hiustensuoristimen takia, Phoebe muutti hetkeksi aikaa Rossin luo. Ross ei kuitenkaan pitänyt siitä, että Phoeben asiakkaat tulivat hänen luokseen hierottaviksi.


title: Phoebe Buffay

text: Phoebe ja Chandler ovat läheisiä ystäviä, ja he juttelevatkin usein kahdestaan. He ovat joskus hieman lapsellisia, mikä ilmenee Chandlerin sanoessa ”Pheebs, leiki kanssani!” Kun Phoebe tajusi Chandlerilla ja Monicalla olevan suhde, hän kiusasi Chandleriä yrittämällä vietellä häntä. Myöhemmin Chandler pyysi Phoebeä avukseen ostamaan kihlasormusta Monicalle.


title: Phoebe Buffay

text: Kun Phoebe meni naimisiin Mike Hanniganin kanssa, hän pyysi Chandleria saattamaan hänet alttarille. Tosin aluksi hän pyysi Joeya kyseiseen tehtävään.


title: Phoebe Buffay

text: Joey on sarjan päähenkilöistä se, joka tuntuu olevan Phoeben kanssa eniten samalla aallonpituudella; kenties siksi, ettei kummallakaan ole yhtä paljon koulutusta kuin muilla. Heillä on erään jakson mukaan tapana käydä kerran kuukaudessa syömässä ja keskustella samalla muista.


title: Phoebe Buffay

text: Phoebe yritti opettaa Joeylle ranskaa, koska tämä väitti ansioluettelossa osaavansa sitä. Opiskelu ei kuitenkaan sujunut toivotulla tavalla, joten Joey puhui koe-esiintymisessä pelkkää siansaksaa. Phoebe selitti ohjaajalle, että Joey on hänen vähä-älyinen pikkuveljensä.


title: Phoebe Buffay

text: Kun Phoebe luuli täyttäneensä 30 vuotta, vaikka todellisuudessa hän oli 31-vuotias, hän kertoi asioista, joita haluaisi kokea ennen kuin täyttäisi 31 vuotta. Näitä olivat tarkka-ampujakoulutus, täydellinen suudelma ja portugalilaisen henkilön tapaaminen. Päivän päätteeksi Joey antoi hänelle täydellisen suudelman ja kertoi olevansa 1/16 portugalilainen.


title: Phoebe Buffay

text: Phoeben ensimmäinen aviomies oli Duncan, homoseksuaali jäätanssija. Duncan ja Phoebe menivät naimisiin kuitenkin vain, jotta Duncan saisi Green Cardin. He erosivat, kun Duncan tajusikin olevansa hetero ja haluavansa naimisiin erään toisen naisen kanssa. Muita Phoeben miesystäviä ovat olleet muun muassa Tony ja ärsyttävä psykiatri Roger, laivaston upseeri Ryan, poliisi Gary ja tiedemies David.


title: Phoebe Buffay

text: Phoebe tapasi Garyn löydettyään Central Perkistä poliisin virkamerkin. Phoebe esiintyi poliisina, minkä Gary huomasi, koska virkamerkki oli hänen. Pian Gary ilmestyi Monican asunnon ovelle ja pyysi Phoebeä treffeille. Muutaman jakson kuluttua he muuttivat yhteen, vaikka Phoebe olisikin halunnut edetä hitaammin. Heidän suhteensa päättyi Garyn ammuttua linnun, joka lauloi Phoeben ja Garyn keskustellessa, sillä Phoebe ei hyväksynyt eläimen tappamista.